text:
…E impakto ekonómiko generá ta 395 mion florin…
WILLEMSTAD- 29 di yüni 2016 – Na inisio di e temporada abou den turismo, Ofisina di Turismo di Kòrsou (CTB) ta reportá un bahada den kantidat di turista di estadia na luna di mei. Sifranan preliminar kolektá pa CTB ta indiká ku pa luna di mei 2016 a registrá un bahada di 8%. Esaki ta un total di 2.689 turista ménos. Un total di 30.932 turista di estadia a keda registrá kompará ku 33.621 turista na mesun luna aña pasa. E bahada den kantidat di turista di estadia ta komo konsekuensia di bahada for di tur region. Mei ta konosí komo un di e lunanan di e temporada abou pa loke ta trata e kantidat di turista ku ta bishitá Kòrsou.
Europa, e region for di kua nos ta risibí mas tantu turista ta representá un kantidat signifikante di 45.3% di tur bishitante na luna di mei 2016. Aña pasa esaki tabata 44.6%. For di e region aki Kòrsou a risibí 14.013 turista kompará ku 14.981 na mei 2015. Hulanda, e pais for di kua nos ta risibí mas tantu turista a nota un bahada di 7% ku un total di 11.106 turista na mei 2016 kompará ku 11.991 na 2015. Alemania a keda stabil na luna di mei. Un total di 1.558 turista a keda registrá. For di Bèlgika un kresementu di 14% a keda registrá, den sifranan apsoluto ku ta un total di 355 turista di estadia.
Region di Sur Amérika a konosé un bahada di 16% ku un total di 7.401 turista di estadia kompará ku 8.760 na 2015. For di Venezuela un kantidat di 4.353 turista a keda registrá, reflehando un bahada di 21%. Brazil i Colombia tur dos a registrá kresementu di respektivamente 20% i 22%. Colombia ta esun ku ta demostrando mas stabilidat kompará ku otro merkadonan importante den Sur Amérika manera Venezuela i Brazil.
Turismo di estadia for di Nort Amérika a registrá un bahada di 16% na mei ku un total di 5.068 kompará ku 6.056. Estado Unídos a registrá un total di 4.428 turista kual ta 13% ménos turista. Canada a registrá un bahada di 34% ku 640 turista di estadia na luna di mei 2016. E bahadanan aki ta un refleho di e temporada abou di turismo. Aktualmente konforme e rekomendashonnan stratégiko di e Plan Maestro pa Turismo 2015 – 2020, sektor di turismo ta desaroyando plannan riba término kòrtiku i largu ku e meta pa aselerá e kresementu di turismo for di region di Nort Amérika partikularmente Estado Unídos.
E kantidat di anochi ku e turista a keda riba nos pais a konosé un bahada di 11%. Un total di 237.251 anochi a keda registrá na mei 2016. Region di Europa ta representá 60.3% di kantidat total di anochi ku e turista a keda nos pais. For di Europa un total di 143.058 anochi a keda registrá. Region di Nort Amérika i Sur Amérika tur dos a registrá 26% ménos kantidat di anochi kompará ku mei 2015. E kantidat averahe di anochi ku e turistanan a keda den luna di mei ta 7.7 anochi miéntras aña pasa esaki tabata 7.9 anochi.
Sifranan promé 5 lunanan di aña: kantidat di anochi, akomodashon i impakto ekonómiko
E promé sinku lunanan di aña 2016 ta mustrando un kresementu kumulativo di 2% den kantidat di turista di estadia. E kresementu aki por keda atribuí prinsipalmente na e prestashon di e region di Europa, Nort Amérika i Karibe den e periodo di yanüari pa mei. E region di Europa ta esun ku a registrá mas kresementu ku 8%, Nort Amérika a keda stabil i Karibe a konosé un bon prestashon di 3%. Region di Sur Amérika a konosé un bahada registrando 8% ménos turista. E kantidat di anochi ku e turistanan a keda nos pais e promé sinku lunanan di 2016 ta mustra un bahada di 7%. Sifranan preliminar ta mustra un total di 1.536.083 anochi. Aña pasa e kantidat tabata 1.645.269. Europa ta e úniko merkado ku a nota kresementu durante e promé 5 lunanan di aña 2016. Un total di 910.319 anochi a keda registrá kual ta un kresementu di 2%. Nort Amérika, Sur Amérika i Karibe a registrá un bahada di respektivamente 6%, 25% i 11% ménos kantidat di anochi durante e promé 5 lunanan di aña.
For di e karchinan di embarkashon i desembarkashon por konstatá ku 56% (109.701 turista) di e kantidat total di turista di estadia a keda na un akomodashon registrá. E repartishon ta lo siguiente: hotèl di mas ku 150 kamber (27%), hotèl ku ménos ku 150 kamber (12%) i bùngalo (18%). E kantidat di turista ku a keda na otro akomodashon ta 86.193. Esaki ta representá 44% di e kantidat total di turista di estadia.
Hasiendo uso di e modelo ‘Turistika’, CTB huntu ku MEO a kalkulá ku durante e sinku lunanan di 2016, sektor di turismo a generá un impakto direkto di 395 mion florin pa nos ekonomia lokal. Turistanan prosedente for di Europa a generá un total di 198 mion florin kual ta 50.2% di e totalidat. Su tras ta sigui esnan for di Nort Amérika ku 94 mion i Sur Amérika ku 79 mion. E entrada generá for di e sobra turistanan a keda kalkulá na 24 mion florin.
Stayover arrivals May 2016
Por download e ‘Tourism Insight active report’ via di e link aki. E ‘Tourism Insight active report’ ta proveé datonan importante i estadístika riba turismo di Kòrsou.


c: text/html

text:
Dialuna 6:40 atardi banda di superfood riba Sasaki a sosode un accidente y dama chauffeur den un ford escape a bandona e sitio lagando e otro vehiculo atras kibra. Personanan a tuma e number y avisa polis di e cas. Polis di trafico a presenta na e sitio pa tuma dato, e auto cu sla a keda haya na cas y e dama na dje. E dama tabata bou influencia di alcohol a pone pasa un test y a surpasa e limite basta y a keda deteni hiba warda.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}

robotstxt: allowed

filter: keep


text:
Despues di un derota convincente den e inauguracion di nan participacion den Concacaf Caribbean Club Shield na Santiago, Republica Dominicana, Deportivo Nacional di Aruba a sa di bons bek cu un victoria convincente di 2-0 den nan di dos wega di grupo A den Estadio Cibao, e biaha aki contra e actual campeon di Guadeloupe, Unite Sportive Sainte-Rosienne. Golnan di e campeon di Aruba a wordo anota pa e goleadornan Kenroy Ranger na minuut 16 y Devis Oliveros na minuut 45.
Nacional tin awo 3 punto, empata cu e mesun Sainte-Rosienne den puntaje pero cu menos diferencia di gol (-3) pa keda den di tres luga riba tabla cu un wega mas pa bay, cu lo ta contra e sotaneronan Weymouth Wales di Barbados Diamars 17 di April pa 2or di atardi na stadion di Universidad ISA na Santiago de los Caballeros mes. Sainte-Rosienne mes lo hunga contra e invictonan di e grupo, Inter Moengotapoe di Surinam.
E clasificacion di cuater ekipo pa semi-final entre e tres gruponan (A,B y C) lo depende di e miho ganado di grupo cu lo hunga contra e miho di dos luga di e tres gruponan, e di dos wega di semi-final lo ta entre e di dos miho ganado di grupo contra e miho di tres ganado di grupo, Diahuebs dia 19 di April. Den grupo B ta participando Real Rincon di Boneiro y den grupo C, Centro Dominguito di Korsou.


text:
KRALENDIJK- Awe Marjely Doran, a sali pa El Salvador. Huntu ku un grupo di motosiklista, el a kore den nan tras, sinta den outo i bai aeropuerto Flamingu. E parada di motosaikel a sali dilanti stadion na Playa, pasa den algun kaya i bai aeropuerto Flamingo.
Na El Salvador, Marjely ta bai kompetí kontra 30 Miss Teen for di diferente pais, pa e título mas importante bou di hóbennan, ‘Miss Teen Mundial 2022’. E sertámen ta tuma lugá dia 30 di yüli binidero. Fundashon BIATA ta e tim ku ta yuda Marjely i awor e ta bon prepará pa e kompetensia den eksterior.
Huntu ku Marjely a bai su mama Marisona Lauffer i Lake David Lauffer jr i Johnrick Antony. Na Kòrsou ta spera nan un solista ku tambe ta bai El Salvador ku nan. Ta trata di Estilista Gionel Virginie.


text:
Pa kuminsamentu di Mart, Air Belgium lo kanselá su buelonan pa Kòrsou.
Willemstad- Aerolinea Bèlgika, Air Belgium ta duna di konosé ku pa kuminsamentu di mart 2023 lo anulá e liña di buelo pa Punta Cana i Kòrsou.
E asina yamá ‘driehoeksvlucht’ aki ta sali for di e aeropuerto di Brussel. Te ku mas o ménos medio yanüari lo tin buelo na tantu Kòrsou komo Punta Cana dos biaha pa siman. Despues di esaki lo tin un periodo kaminda lo tin algun buelo en konekshon ku fakansi di fin di aña. Sinembargo pa 5 di mart lo eliminá tur e buelo nan aki.
E motibu pa e wèlga di buelo aki ta pasobra e preis di kombustibel i impuesto ta hopi haltu na Repúblika Dominikana, segun e relashonista públiko di Air Belgium. E ta splika ku e problema di e buelo pa Kòrsou ta ku no tin sufisiente pasahero ku ta bula non-stop for di e aeropuerto na Bèlgika.
“Punta kana ta un destinashon ku ta delikado na presio. Tin hopi demanda na buelonan barata. Pa aerolineanan Punta Cana ta un destinashon bastante karu. E preis di kombustibel i impuesto na Punta Cana ta esnan di mas karu den Karibe. Pa e motibu aki Air Belgium, meskos ku otro aerolineanan, a trese un rekorte den nan buelo nan pa e destinashon aki”, e relashonista públiko ta deklará.
Tambe Air Belgium a mira e nesesidat pa kambia e skema i baha buelo nan ku ta sali pa Boneiru. Na lugá di pone buelo nan pa hinter wenter, lo tin buelo solamente rondó di e temporada di pasku.
E echo ku Air Belgium ta anulá e buelo nan pa Kòrsou ta un sla mas pa e isla. Ya KLM a duna di konosé ku lo kòrta den e buelo nan pa Kòrsou i ku nan lo bula 1 biaha pa dia pa e destinashon aki, na lugá di 2 biaha. Gobièrnu di Kòrsou a duna di konosé ku pa motibu di e desishon di KLM aki e isla lo pèrde kasi 20 mion euro na entrada.
Anteriormente Minister Ruisandro Cijntje a splika ku na momentu ku KLM disidí di kambia su operashonnan esaki ta hasi nos doló. Por garantisá esaki mas ainda si e disidí di kanselá buelo. Pa e motibu aki Minister Cijntje ke kambia e direkshon di e diskushon. Mirando ku KLM ta un kompania privá i nan por hasi loke nan ke. Pues Kòrsou mester wak stratégikamente kon ta hasi pa kubri e ruta.
Minister Cijntje ta bisa ku nos mester kuminsá pensa diferente. E ta splika ku komo pais nos mester kuminsá wak mas leu. Segun e, e diskushon mester ‘shift’ i nos mester kuminsá pensa pa Kòrsou tin su propio Curaçao Airways di manera ku nos por bula nos propio ruta i salbaguardiá nos interes.


text:
Pasa wak abo tambe!
WILLEMSTAD – 14 di yüni 2021 – Pintamentu di e mural na Zakito na entrada di Koredor a start i ta kanando den bon direkshon. E mural ta forma parti di e Quick Win Plan kual a keda aprobá pa Gobièrnu di Kòrsou pa desaroyo di e área di Zakito. E mural ta kubri tres sekshon di kada unu mas o ménos 45 meter. E temanan ku lo forma parti di e mural ta; Piskamentu, Konsientisashon di Oséano i Wellness. BLEND Creative Imaging huntu ku PickNic Projects ta enkargá ku e aspekto kreativo. Pintamentu di e mural ta inkluí un aspekto sosial kaminda 24 persona lokal di entre 18 i 61 aña di edat prosedente di mas ku 10 bario i tambe Teen Talent Group ta partisipá. Quick Win Plan ta un di e puntonan di akshon di e vishon pa desaroyo di e área di Zakito. Ofisina di Turismo di Kòrsou (CTB) ta enkargá ku ehekushon di e Quick Win Plan. Miéntras e finansiamentu ta na enkargo di Gobièrnu di Kòrsou via di Ministerio di Desaroyo Ekonómiko. Un danki spesial ta bai na Gerensia di Aqualectra pa duna pèrmit i tambe nan asistensia pa ku drechamentu di e muraya pa di e manera ei hasi e pintamentu di e mural posibel.
Pasa abo tambe pa disfrutá di e área i wak kon bunita e mural ta kedando.


text:
Klapchi
Klapchi ta un material explosivo y mescla di sustancia kimica inflamabel traha di carton, papel, plastic y metal cu ta transforma den diferente efecto inflamatorio manera: luz, zonido, humo y movimento. Den clapchi semper ta uza polbo cu ta contene: azufro, carbon y salpeter of nitraat potasico.
Historia[editá | editá fuente]
Pueblo Bengala probablemente a descubri klapchi, pero den cuminsamento di e nobo era e Chinesnan no a uz'ele ampliamente. Nan a uza e klapchi den evento religioso pa disparce e mal spiritonan. Tambe e soltadnan a uza klapchi pa ilumina tera of pa haci señal.
Casi semper tabata traha klapchi di Chines na e ciudad Liu Yang, unda e cientificonan a traha rib'e efecto special y e forsa di e zonido explosivo.
Poco despues a descubri klapchi na caminda pa Europa. Desde cu nan a recibi un gran presentacion, masha hopi tribunalnan a presenta e clapchinan incluyendo e Palacio di Versalles.


text:
Comision Celebracion Dianan Nacional ta informa:
NOS ESCUDO TA UN DI ARUBA SU PROME SIMBOLONAN NACIONAL
Oranjestad – Comision Celebracion Dianan Nacional (CCDN) bou auspicio di Ministerio di Cultura ta uni cu Departamento di Cultura Aruba (DCA) cu tin den su puntonan di prioridad, educacion di arte y cultura di nos cultura Arubano.
E seis simbolo nacional ta, e Escudo, Himno, Bandera, Idioma Papiamento, Moneda y e Shoco, nan tur ta simbolisa nos identidad como pais Aruba.
Nos prome simbolo nacional ta:
Nos Escudo:
Den corant di 27 di maart 1953 Gobierno a anuncia un concurso pa yega na e escudo di Aruba. Despues ‘Atelier voor Heraldische Kunsten’ di Amsterdam, Hulanda a haya e tarea pa crea un diseño basico pa e Escudo.
Dia 15 di November 1955, Gobierno di Teritorio Insular di Aruba a aproba nos escudo oficialmente. Un escudo di un pueblo ta un simbolo di diferente aspecto tipico di e pueblo.
Nos Escudo ta simbolisa:
Den e prome hoki: E mata di Aloë.
E mata di Aloë ta simbolo di nos prome fuente di ingreso, e industria di Aloë.
Den e di dos hoki: E sero di Hooiberg.
Esaki ta simbolisa nos isla cu a sali for di lama. E color berde ta e color di alegria cu nos ta sinti desde nos autodeterminacion y e liñanan manera ola ta simbolisa nos lama.
Den e di tres hoki: Dunamento di man.
E dunamento di man aki ta simbolisa e lasonan di Amistad entre nos pueblo y otro nacion, riba tereno politico, economico y cultural. E color cora ta nifica nos caracter generoso, nos simplesa y balor di trabou pa reforsa e lasonan aki.
Den e di cuater hoki: E wiel.
E wiel ta simbolisa un timon cu ta duna guia na nos industria, cu ta e fuente di bida mas importante di nos isla. E cruz meymey di escudo ta simbolo di debocion y fe. E leon cora riba e escudo ta simbolisa forsa y generosidad. E ramanan di laurel parti abou di escudo ta e simbolo di paz y Amistad.
Siña conoce nos simbolonan nacional y laga nos muchanan y hubentud cera conoci cu nan, pa hunto como un solo pueblo nos sinti nos mes orguyoso di ta Arubiano.
Ministerio di Cultura conhuntamente cu Departamento di Cultura Aruba (DCA) y Comision Celebracion Dianan Nacional (CCDN) ta spera di por a comparti un tiki informacion tocante nos simbolonan nacional cuminsando cu nos Escudo di Aruba.


text:
Kralendijk- Boneiru ta avansando ku su programa di bakunashon. Ayera departamentu di Komunikashon di Gobièrno a presentá dos grafik nobo pa informa pueblo tokante e progreso.
For di djaweps lo ta mas kla kuantu hende ta pasa bakuna riba un dia partikular. Ayera den konferensia di prensa a partisipá tambe ku pronto Boneiru lo por bakuná mas hende. Awor aki ta bakunando te ku 800-i piku hende pa dia. Pronto lo hisa esaki na un kapasidat di mas ku 1000 persona pa dia.
Pa logra esaki ta alargá e oranan ku ta bakuná, ta bin ku sierto ora di ‘walk-in’ kaminda hende por kana drenta sin registrashon di antemao i tambe ta bai habri un lokalidat adishonal kaminda lo pasa bakuna.


text:
Minister Armin Konket satisfecho ku independisashon di Konseho Supremo Elektoral ta bira realidat.
Minister Armin Konket satisfecho ku independisashon di Konseho Supremo Elektoral ta bira realidat.
Willemstad – Mundialmente a keda probá ku konfiansa den gobernashon ta oumentá na momentu ku elekshonnan ta transparente, sin metementu di polítikonan i bou di guia di un instansia independiente i imparsial.
Parlamento di Kòrsou , ku 11 voto na fabor i 5 kontra, a aprobá e proposishon di lei pa independisá Konseho Supremo Elektoral (KSE). Mi ta satisfecho ku e trabou ku nos ámternan a traha i di e sosten di e 11 miembronan di Parlamento ku a vota na fabor di e lei. Awor ku KSE ta keda independisa, ta salbaguardiá e proseso atraves di kua suidadanonan por ehersé un di e derechonan fundamental den nos estado di derecho.
E legitimidat ku Gobièrnu tin pa goberná, e ta risibí a base di e mandato di pueblo. E forma riba kua e legitimidat aki ta keda atkerí ta krusial pa kalidat di e legitimidat i pa e disponibilidat di un i tur pa rekonosé esaki. Si elekshonnan ta karesé di legitimidat, anto esaki lo por hiba na instabilidat i krea asina un ambiente den kua korupshon por oumentá rápidamente.
KSE te ku 2016 por a hasi trabou di forma independiente ya ku e ministernan di turno tabata traspasá outoridat pa ku elekshon na KSE. Sinembargo, na 2017 kosnan a kana totalmente robes te ku Gobièrnu di Rèino mester a kai aden. Historia riba e punto aki ta skirbí. Importante ta pa e página skur aki den nos historia demokrátiko no keda ripití.
Kòrsou pabien!
Foto: Minister Konket i algun miembro di KSE


text:
Un gran parti di e populacion di Aruba ta consisti di extranheronan. For di esaki, mas o menos 40% ta latino. Nos populacion ta maso menos 106.000 persona aworaki. Esaki ta hasi cu nos proceso di integracion mester bira mas eficiente pa por atende e cantidad enorme di peticion cu ta drenta diariamente.
Innovacion & Servicio Optimal.
Hopi ta esnan cu a immigra pa Aruba, enbusca di un mihor futuro. Pa esakinan, nos sistema di integracion mester ta optimal y servicial. Esaki ta sumamente necesario pa asina nos por redusi e tempo di procesamiento sin neglisha e rekisitonan stipula pa Ley. Un sistema cu ta innovador, consistente y eficiente ta loke pueblo merese y tambe esnan cu ta bini contribui na Pais Aruba. Ora cu nos cumpli cu e vision aki nos ta logra pone hende bek na pia di trabao, nos ta reuni famianan cu nan jiunan, nos ta habri posibilidad di negoshinan nobo, nos ta trese algeria den hogarnan, cual tur ta contribui na e interes general di nos pais.
E derecho basico di cada ser humano di por traha duru pa su bienestar, contribui na sociedad y ntegra den un lugar di oportunidad, mester ta posibel na Aruba.
Nos ta firme creyente cu tur ser humano merese un bon trato. Nos mester ta un pais cu ta brinda e extranhero, cu ta pasa den e proceso legalmente, un lugar di proteccion y oportunidad. Nos lo traha duru pa tin un proceso den lugar, pa nan permisonan, cu lo brinda nan e servicio cu nan merese di un forma consistente.
" Election


text:
vela
-
Asunción2022
Malik den preparacion pa Asuncion 2022
Malik Hoveling den preparacion pa Asuncion 2022 Diasabra ultimo nos por a presencia un training di e atleta di vela…Read More »
-
News
Protocol Sailing
COA, IBISA, FFD y DVG a bishita e deporte di sailing y haya splicacion di e deporte y con lo…Read More »
-
Lima2019
Tijn ta conta di con e la sinti pa representa Aruba
Laser Standard ta un di e disciplina nan cu tin den e deporte di Vela y den esaki nos tabata…Read More »
-
Lima2019
Un dia jen di biento na Paracas
Un dia yena di biento aki na Paracas Awe diaranson e deporte di Vela a continua caminda nos tres atleta…Read More »
-
Lima2019
Philipine y Tijn cla pa start
Philipine van Aanholt y Tijn van der Gulik cla pa inicia nan siguiente dia di competencia Awe diaranson a inicia…Read More »
-
Lima2019
Nicole a combersa cu atletanan na Paracas
Secretario General di Comite Olimpico Arubano Sra. Nicole Hoevertsz di bishita na Paracas Durante bishita di Sra. Nicole Hoevertsz aki…Read More »
-
Lima2019
Coach Ian ta conta di Paracas
Nos a logra hiba un entrevista cu Ian Clingan, cu ta coach di Tijn van der Gulik. Y e ta…Read More »
-
Lima2019
Nicole a jega Paracas
Secretario General Sra. Nicole Hoevertsz tabata di bishita na cerca nos atleta nan na Paracas Awe riba e dia cuatro…Read More »
-
Lima2019
Atletanan di Vela ta resumi e prome dia
Atleta nan di Vela ta duna un resumen riba e prome dia di competencia Awe mainta prome cu tur tres…Read More »
-
Lima2019
Competencia a start pa Mack
Mack van den Eerenbeemt unico atleta di Vela pa mira accion awe na Paracas Despues cu e prome dia di…Read More »


text:
Den e acostumbrado rueda di prensa di Partido MEP, un biaha mas lider di MEP, Evelyn Wever-Croes a elabora riba e tema di Paul Croes y e berguensa cu e situacion aki a pone riba nos pais den Reino. Sra Wever-Croes ta declara lo siguiente:
“Pa prome biaha den historia di Aruba y di Reino Hulandes, tin un minister cera den prison. Esta, Paul Croes. E echo aki ta daña e imagen y integridad di nos pais Aruba. Los di e persona, e ta bay pa e echo. Como un pueblo esaki mester wordo rechasa, pasobra e berguensa aki por a wordo evita si hendenan cu escrupulo y fatsoen politico a tuma nan retiro na e momento cu nan mester a haci esaki. Mester sa kico por pusha bay na extremo y kico no.
Ora un persona ta inocente di algo, e ta defende su inocencia, pero no ta busca pa pone henter un pueblo pasa berguensa. Na e momentonan aki, Aruba ta e centro di berguensa den Reino. Tur otro paisnan di Reino, prome cu un minister yega asina leu di wordo cera den prison, e ta tuma su retiro. Aki na Aruba esaki no a pasa den e caso di Paul Croes”.
Sra Wever_Croer a laga sa cu Fraccion di MEP a manda un carta pa Prome Miniseter Mike Eman na unda ta pidi’e pa e haci lo corecto. Pa e caba cu e situacion di berguensa cu e y su gobierno a pone Aruba aden den bista di Reino. Y esaki ta implica pa retira e minister for di su funcion.
“Di tur manera, Minister Paul Croes ta keda haya overbruggings toelage pa un aña. Cu otro palabra, e situacion aki no ta bay pa e placa. E ta bay cu gobierno ta prefera di keda den nan terkedad y keda mantene un persona cera den KIA como minister. Esaki ta algo hopi malo cu ta duna un señal di degeneracion den nos norma y balornan.
Esaki tambe ta keda un situcion inhusto pa cualkier otro ambtenaar cu haya su mes envolvi den algo asina, nan si lo wordo retira mesora sin wordo duna un otro oportunidad.
Pa e motibo aki tambe nos a pidi Mike Eman pa tuma cargo di e situacion y tuma un decision. Si e no haci esaki, nos lo bolbe acudi na di Presidente di Parlamento pa e yama un reunion publico pa trata e tema aki.
Fraccion di MEP ya caba a haci tres peticion pa yama reunion publico pa trata e tema aki den Parlamento. Sinembarbo esaki nunca a wordo yama, pero si a wordo trata den pura den un reunion publico cu Parlamentario Desiree Croes a pidi pa un tema diferente. Aki nan a plak den pura e tema di Paul Croes tambe, sinembargo asina mes nan no tabata kier a trata e tema di Minister Paul Croes.
Den un otro reunion cu a wordo yama pa trata e ley di integridad di Marlon Sneek, a menciona e caso di Paul Croes. Pero esaki a bira un ley cu menos integridad cu tin pasobra e la wordo traha pa acomoda e minister cu ta bou di investigacion.
Den e reunion publico cu nos lo pidi, nos lo realisa kendenan ta esnan cu ta para na banda di hende drechi y di fatsoen corecto y kendenan ta esnan cu lo para banda di esnan cu no tin fatsoen, sin berguensa y sin escrupulo. Aki ta unda cu Presidente Mervin Wyatt Ras mester fiha su posicion unda e ta bay para. Sea e ta pone respet, norma y balor y integriad na e nivel cu e mester ta, of e ta bay hunto cu esnan corumpi y putri den su gobierno cu no kier trata e tema aki.
Sra Wever-Croes a conclui enfatisando: “Investigacion penal ta sigui su curso y nos di Partido MEP no kier interferi den ningun manera den e investigacion penal. Esaki ta den man di Ministerio Publico y e minister y su abogado. Nos no por mete den esaki, pero nos kier papia di integridad di e nomber di Aruba y pa e berguensa cu nos ta den, por wordo kita. Nos ta sigui haci nos trabou y ta para na banda di integridad”.


text:
ORANJESTAD,Aruba
Aruba Hotel & Tourism Association (AHATA) hunto cu nan partner HCP Media – un compania di publicidad y media – ta anuncia e lansamento oficial di su publicacion nobo, Aruba Magazine, e ta un guia di destinacion anual cu e asociacion ta distribui na e bishitantenan di hotelnan miembro di AHATA. E revista aki tambe ta obtenibel den forma digital.
“Nos ta encanta di por provee e bishitantenan cu un mirada profundo y amplio riba e diferente actividad y experencianan cu nos isla ta ofrece. Tanto den e area cultural como tambe historico,” asina Tisa LaSorte, Presidente y CEO di AHATA, a bisa. “Cu HCP su experencia y profesionalidad, nos a crea un publicacion bunita cu ta destaca luganan di interes, actividadnan, arte, gastronomia y hopi mas cu ta defini e ‘One Happy Island”.
Cu un diseño nobo y contenido interesante, tur elemento di e contenido ta duna enfoke na e personalidad unico, historia y aventuranan cu Aruba tin di ofrece na su bishitantenan. AHATA su miembronan y e diferente “advertisers” ta esnan cu ta resalta como negoshinan clave y ta ofrece ofertanan na e bishitante cu tin interes di hasi algo durante nan estadia.
“Creando e revista aki den nomber di AHATA ta un honor pa HCP Media,” asina Marisa Beazel, Presidente y Publicista di HCP Media, a indica. “E ta un oportunidad maraviyoso pa trece e experencianan cu Aruba ta ofrece den e paginanan di Aruba Magazine.”
E revista ta obtenibel desde e luna aki na hotelnan distribuidor miembro di AHATA y online via ahata.com.
Tocante HCP Media
Como experto den comunicacion, HCP Media, un division di McClatchy, cu ta crea plataformanan innovativo, cu solucionnan cu ta keda dilanti cu e desaroyo di media di clientenan. HCP ta produci mas di 75 publicacionan personalisa pa hotelnan, aerolineanan y otro clientenan. E alcance di e compania ta extende mas cu e ‘niche’ di biahe y den e mercado global luhoso, cu ta inclui publicacion den lineanan di Crucero y revistanan luhoso. HCP su productonan di branding ta inclui video y websites, mercadeo di evento, strategia pa plataforma di social media, contenido pa blogs y materialnan pa companianan nacional y global cu ta dirgi na consumidornan afluente. Hunto esaki ta yega mas di 80 miyon biahero activo anualmente y 5 miyon bishitante pa luna riba e websitenan combina. HCP a wordo reconoci cu mas di 300 premio pa contenido editorial, fotografia y diseño.


text:
Aproximadamente 15 persona a keda deteni, incluyendo un figura politico di perfil halto y un miembro di famia real. Principe heredero popular Hamzah bin Al Hussein a critica e liderasgo di Jordania y prohibi pa realisa actividad politica.
Autoridad a bisa cu ta frustra na un complot caminda Hamzah ta traha cu entidad stranhero anonimo pa desestabilisa Jordania. E principe a nenga acusacion y desestima e redada di aresto manera un intento pa silencia critica di corrupcion di gobierno.
Carta firma pa Hamzah bin Hussein, e ex principe a indica cu e ta cla pa yudansa y sosten na su mey ruman, e rey Abdullah II, y e príncipe heredero. E crisis a pone Jordania, un di e pais mas estable di medio oriente den tera desconoci.
Segun informe, e principre Hamzah ta bou di aresto domicilario. E hefe militar di e pais a nenga duna declaracion. E rey Hussein, ta afirma cu e principe lo keda cas.
Tambe a afirma cu varios di su amigonan y conoci a keda aresta. El a ataca lider di e pais expresando keha pa condicion di bida, corrupcion di gobierno y mal gestion.
“E bienestar di Jordania a keda poni na di dos luga pa un sistema gobernante cu a dicidi pa interes personal, interes financiero, cu nan corrupcion ta mas importante cu bida, dignidad y futuro di dies miyon di persona cu ta biba aki”, e principe a bisa.
E vice prome minisyer, Ayman Safadi a bisa cu autoridad ta kere cu Hamzah ta parti di un plan ideal pa entidad stranhero no revela y figura di oposicion den stranhero pa desestabilisa Jordania.
Durante decada, Jordania a logrado sali di guera y disturbio. E stabilidad y constancia ta importante pa nan estado. Nacion occidental, specialmente Merca, a confia e estado strategico socio diplomatico, militar y antiterorista pa varios añanan.
Jordania tambe tin un di e tratado di paz mas bieu cu Israel, nan ta coordina estrechamente riba defensa y inteligencia. Ta reconoce cu desestabilisa un pais manera Jordania por nifica problema pa otro pais den region.


text:
ORANJESTAD,Aruba
Enconexion cu un investigacion andando Seccion Crimen Organisa di Cuerpo Policial a hasi un entrada judicial den un container situa patras di un percela na Arendsstraat. Den e container a wordu deteni e homber M.E.T y tambe e señora C. R. G.
Mester bisa cu e personanan deteni ta wordo considera sumamente peligroso y ta pesey a hasi uso di e team di aresto.
Den e container a ser encontra y a confisca un cantidad di cocaine, marihuana, 4 arma di candela di cual un di nan ta un UZI, placa y celular.
Pa Cuerpo Policial por resolve mas caso cooperacion di pueblo di Aruba ta hopi importante pesey nos ta pidi si bo tin cualkier informacion jama nos tiplijn: 11141.


text:
ORANJESTAD (AAN) -- E lider di fraccion di RED, Ricardo Croes ta sinti su mes honra di a forma parti di Parlamento, durante e periodo 2017-2021.
“Mi ta kere cu delaster un persona cu haya oportunidad di sirbi nan pais, den e Organo di mas halto, e ta un honor y pa mi e no ta diferente.
Mi ta spera cu pueblo di Aruba por a realiza cu no ta algo facil. Eleccion mes a caba di mustra cu mi ta bay cas; mi no tin problema cu esaki “at all”. Mi ta cana cu frenta den laira. Mi a haci mi trabao integro, honesto, publico. Tur mi declaracionnan a wordo haci den Parlamento di Aruba, y ni un momento so mi persona a para pa interes propio, of interes di partido politico.
Mi a para akiden pa interes general, y nos a paga un prijs pa nos ideal, y e prijs ey mi lo pague atrobe. E experiencia ta uno unico y naturalmente, bo no por pasa un experiencia como parlamentario ni un otro caminda, sino den un Parlamento. Y mi ta desea e parlamento nobo sabiduria, forza y cu Papa Dios bendiciona e Parlamento aki”, Ricardo Croes a expresa.
E ex-parlamentario a bisa cu e no ta kere cu Partido RED ta laga algo atras den forma di ley of di mocion. “Tur hende cu a sigui e reunionnan publico mester por realiza cu un parlamentario su so, no por laga net net nada atras. Ni si tabata tin un acuerdo di gobernacion, esey no a pone cu nos coleganan di coalicion a sa di respeta esaki, ora mi persona tabata presenta mocionnan. Kiermen, laga mi ta laga un experiencia atras cu por pasa cu un partido chikito, ora cu e ta forma parti di un coalicion unda cu e no ta parti di e poder. Sigur e dos ultimo añanan mi persona tabata e di 12 asiento, caminda cu 11 ta suficiente; y ora cu mi a haya e yabi manera nan ta bisa, nos a haye cu un responsabilidad grandi cu yama crisis nacional, crisis den Reino, crisis mundial. Y nos a sa di carga e responsabilidad aki dignamente. E ta imposible pa pretende cu un gobierno no ta instabil den momento di crisis asina”, Ricardo Croes a subraya.


text:
Artíkulonan prosedente di ladronisia.
KOMUNIKADO DI PRENSA 499/2022
26 òktober 2022
Artíkulonan prosedente di ladronisia.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Enkonekshon ku un kaso di ladronisia polis a tene un entrada hudisial na un kas na Weg
naar Fuik i a haña i konfiská vários artíkulo ku ta prosedente di ladronisia.
Polis ta hasi un petishon na e persona ku por rekonosé su artíkulo i tin e komprobante ku e
artíkulo ta su pertenensia, por tuma kontakto ku personal di warda di polis Montaña
entrante 27 òktober 2022, entre 10.00or di mainta pa 13.00or merdia.
Pa mas informashon por tuma kontakto na 7246711.
Nos ta publiká potrèt di algun di e artíkulonan ku lo mester ta prosedente di e ladronisianan
aki.


text:
Tur aña mundo ta conmemora Dia Internacional di Derecho di Mucha
Dialuna, 20 di November, ta un dia importante, riba cual mundo ta conmemora e adopcion di e Declaracion Universal di e Derechonan di Mucha na aña 1959. Esaki ta e fecha tambe riba cual a aproba e Tratado di Derecho di Mucha na aña 1989. E Tratado aki ta stipula un cantidad di derecho, cu ta inclui aspectonan di salud, enseñansa, recreacion, como tambe e bida familiar, proteccion contra violencia y discriminacion y cada mucha nan derecho pa nan opinion wordo scucha.
Na aña 2001 Aruba tambe a firma e Tratado aki, haciendo asina e compromiso pa proteha di un forma mas completo posibel e desaroyo di e mucha den su personalidad, talento, capacidad emocional, mental y fisico.
E fecha aki ta wordo celebra den paisnan den forma di actividad, sinembargo ta bon pa tuma e momento aki pa mas bien refleha riba e con leu Aruba ta cu e implementacion di e derechonan di mucha aki na Aruba. Tin varios desaroyonan positivo cu a tuma luga caba, pero ainda tin espacio pa hopi mehoracion. E compromiso pa sigui cu e ambicion pa tur mucha por disfruta di tur nan derechonan t’ey. Comision Derecho di Mucha tin e tarea pa sigui e desaroyonan aki y tambe raporta esakinan.
Pa por duna informacion na nos comunidad encuanto e Tratado na un manera mas efectivo, e Comision a lansarecientementee website:www.derechodimucha.org
Riba e website por haya tur informacion tocante e articulonan den e Tratadonatresdiferenteidioma, Papiamento, Hulandes y Ingles. Tambe e raportahenandi Aruba naNacionnanUni y e recomendacionnan cu Aruba a ricibi lo ta disponibel. Pa medio di e articuloaki, ComisionDerecho di Mucha kier invitatureducador y docente pa usa e simancu ta bin pa trese mas conscientisacionriba e te ma serca e muchanan tocante nan derechonan.


text:
Yelitza tabatin un embaraso cu el a categorisa como horibel, pero e resultado ta e cos di mas bunita cu e por a experiencia y ta bal cada dolor. Tanto Yelitza como Herbert Domacassé ta gradici y ta describi nan morocho, Joah y Jeyah, como un milager y soño cu nan no a spera di por a bira realidad, pero ora cu Dios ta den control, tur cos ta posibel.
Yelitza y Herbert kier a haci e anuncio di embaraso uno memorabel y unico. Na momento cu Yelitza a pasa su 3 luna, tabata net su cumpleaño y nan a invita tur nan famia- y conocirnan mas cerca pa di un forma unico anuncia cu nan ta sperando morocho. E gritonan di alegria ta algo cu Yelitza y Herbert nunca lo lubida. Tur hende tabata contento y mas ainda ora nan a ripara cu no ta 1 sino 2 baby ta na caminda.
Den edicion di mei cu su ‘highlight’ ta Dia di Mama, Yelitza ta conta con e tabata sinti tur dia manera riba un barco riba e olanan bruto y e decision di dokter cu e mester a bay cu air ambulance Colombia. Awendia e ta un mama sumamente feliz cu su morocho Joah y Jeyah. Lesa e entrevista cu Yelitza Domacassé-Helmeyer den bo revista preferi, cu ya ta obtenibel na e lugarnan di costumber.


text:
Hopi hende den nos comunidad ta keda masha fascina cu e notanan historico aki cu ultimo tempo ta wordo publica den media local.
Pa nos tur ya ta conoci e iniciativa pa rescata, restaura y renoba nos Teatro di Ser’i Noka. Pero hopi ainda no ta consciente di e balor historico y cultural rico y sumamente valioso di e area aki.
Fundacion Go Cultura cu cooperacion excelente di Parokia di Santa Cruz ta haciendo tur esfuerzo pa e anfiteatro di Ser’i Noka por recobra su prominencia bek den nos comunidad. Un teatro cu a wordo construi pa enrikece nos herencia cultural.
Awe nos ta enfoka riba e comienso di e bario di Santa Cruz y dicon e nomber “Maria” ta asina importante den e historia di e bario aki.
Fundacion di Santa Cruz
Publicacionnan historico y tradicion oral ta conta nos cu na principio di siglo 16, Cristianismo a yega Aruba durante e epoca di colonialismo Spaño riba nos isla.
Pastornan Catolico cu tabata nabega riba barconan Spaño tabata ocupa cu trabao misionario pa converti e pueblonan indigena bibando den e colonianan Spaño.
Ora tabata trata di teritorionan nobo manera Aruba, nan tabata manda Indjannan (Caciquenan) converti, sabiendo cu esakinan lo gana confiansa di Indjannan di nos isla hopi mas liher compara cu si nan manda cualkier otro hende straño.
Na Aruba esaki tabata relativamente facil pasobra e habitantenan tabata pertenece na e tribu di e Caiquetionan, e mesun tribu cu tabata biba riba tera firme.
Unabes cu un Indjan asina tabata tin algun siguidor, e pastoornan tabata bishita e teritorio.
Leyenda y tradicion oral ta conta cu Cacique Golmir, un cacique devoto di e costa cu a converti den Catolico a yega for di tera firme, Venezuela, cu un grupo di Spaño pa predica y plama e doctrina Cristian.
Durante su mision, el a encontra cu Cacique Simas, cacique di e Indjannan Arubano y asina nan a huma pipa di paz y Golmir a ofrece Simas varios regalo, entre otro cuchiunan di hero y tambe textil.
Durante un viahe hopi importante, Cacique Golmir hunto cu un sacerdote Catolico y e demas Spañonan a yega costa na Savaneta manera ta custumber, pero e biaha aki cu un regalo masha special a bordo y aun mas grandi cu e otro regalonan: un cruz grandi di palo. Un regalo destina pa tur habitante di e isla. E di prome, cu lo wordo planta riba Aruba.
For di Commandeursbaai nan a marcha bay direccion di e interior di nos isla, buscando e curazon di nos isla. Pues e punto mas central entre e pueblonan di mas importante cu tabata Commandeursbaai cu Piedra Plat y Noord.
Na momento cu nan a yega na e lugar cu segun nan tabata esun perfecto, pues na pia di Ser’i Noka, nan a hisa e cruz di palo y esey ta wordo considera como e fundacion y comienso di e pueblo di Santa Cruz.
Tradicion ta conta con e dia siguiente e prome santo sacrificio di misa a wordo conduci na Latin door di e sacerdote Catolico bao di e cruz recien planta y cu riba e dia ey e prome mucha Indjan a wordo bautisa y nan a dune e nomber di Maria, Maria di Ser’i Noka.
Na precisamente e mesun localidad ey, awe nos ta encontra e edificio di Misa Inmaculada Concepcion cu un tempo tabata hiba e nomber di “Misa di Santa Maria”.
E misa a wordo construi na 1852 door di Pastoor Paulus di Playa. Pero e parokia mes a wordo funda alrededor di 300 aña despues cu a planta e prome cruz, riba Diabierna 1 di Mei 1863 door di Pastoor de Vries, e prome pastoor di Parokia di Santa Cruz.
Pa puro casualidad, e prome baby mucha muher cu a wordo bautisa den e parokia recien funda aki (4 di Mei 1863), su nomber tambe tabata Maria. Maria Lampe, Yiu di Joseph Lampe y Elizabeth Vrolijk.
E obra teatral “Maria di Ser’i Noka”
E titulo original ta “Mariken van Nieumeghen” y ta data di alrededor di aña 1515. E ta un teksto Hulandes di Edad Media.
E protagonista di e obra ta biba 7 aña cu Diabel y despues ta scapa milagrosamente.
No ta conoci for di unda e storia ta origina.
E obra aki a conoce centenares di otro version y tambe a wordo traduci den varios idioma manera Latin, Italiano, Aleman, Ingles, Frances, Norwego, Syrio y claro Papiamento.
Esnan cu conoce e ciudad di Nijmegen na Hulanda, ta familiar cu e estatua di Mariken.
E ciudad a honra nan habitante popular, aunke cu e ta ficticio, cu e estatua aki cu por wordo aprecia riba Grote Markt.
E obra aki a wordo presenta na Corsou riba Fortplein como un “wagenspel” (comedia hunga riba un garoshi habri) titula “Mari di Malpais” door di Union di Maestronan Catolico “Don Bosco” na 1954.
E traduccion original na Papiamento a wordo haci door di drs. Raoul Römer. Probablemente esaki lo por a conduci Gobernador N. Debrot, kende tabata tambe un autor/escritor bon conoci, pa a honra Mascaruba cu su presencia na presentacion di e obra aki na Aruba riba 12 di December 1963.
Na aña 1963, durante e trahamento di plannan na ocasion di e celebracion di 100 aña di existencia di e parokia di Santa Cruz, señorita Nena Vrolijk, un di e miembronan di Mascaruba, a propone pa e grupo aki duna su cooperacion na e programa di festeho di e parokia, door di duna un presentacion (e promer) di e obra “Maria di Mahuma” na Santa Cruz. Door di e proposicion aki di señorita Vrolijk, e resto a resulta.
E pastoor di Santa Cruz, pater K. Berlage, e ora a haya cu lo ta mas bunita si por a hunga e comedia un biaha den cada bario di Santa Cruz. Pero aki e plan a bin den choke cu problemanan tecnico, manera accoustiek, locual a haci’e masha dificil, hasta imposibel, pa hunga e comedia na aire liber.
A wordo dicidi e ora pa hunga e obra teatral un biaha so na e ocasion special na Santa Cruz y pa motibo di esey a plan a resulta pa duna e comedia un nomber cu ta pas mas mihor ya cu e lo tin su premiere na Santa Cruz.
Canando door di e cunuconan den vecindario di Ser’i Noka, director teatral y regisor di Sticusa señor Piet Eelvelt cu a bin Aruba pa asisti den engrandece e mundo teatral y Sr. Domi Tromp, presidente di Mascaruba, a yega na e rooi di “Awa Blanco” cu ta pasa tras di e convento na Santa Cruz.
Aki e plan cual tabata den laira ainda, diripiente a bira definitivo ora cu señor Piet Eelvelt a duna di conoce cu den e rooi lo ta e mihor lugar pa hunga e comedia na aire liber.
Sr. Domi Tromp a propone e ora pa e comedia na lugar di “Maria di Mahuma” haya e titulo “Maria di Ser’i Noka”.
Regisor Piet Eelvelt y miembronan di Mascaruba a adapta e obra aki mas tanto posibel na e tempo antiguo di Aruba, pa asina nan por a lagu’e hunga mas o menos den e tempo cu Santa Cruz a wordo funda y pa e por wordo presenta den aire liber. Pa puro casualidad, e nomber di e protagonista di e obra aki, a cuadra tambe cu e prome baby bautisa riba nos isla, pues “Maria”.
Conhuntamente y cu cooperacion di diferente instancia a logra converti e rooi di “Awa Blanco” den un teatro na aire liber, caminda e obra lo a wordo presenta.
E gran premiere di “Maria di Ser’i Noka cu a biba mas cu 7 aña cu Diablo” tabata e comienso tambe di nos Teatro di Ser’i Noka.
Riba un Diasabra, 8 di December 1963, Aruba a sera conoci cu e obra teatral sumamente impactante aki. E mesun fecha, nos isla a celebra tambe e inauguracion di e teatro di mas nobo riba Aruba, cu tabata e teatro den aire liber di Ser’i Noka.
E entusiasmo y fascinacion di henter e pueblo pa cu algo asina grandi y historico tabata grandi.
Ta na su lugar pa menciona cu e obra aki ta di e epoca mas antiguo cu Mascaruba a yega di presenta, un obra di siglo medio y cu un reparto di elenco sumamente grandi.
E Mito y leyenda di “Maria di Ser’i Noka”
Srta. Lucila Pascuala “Lula” Marchena tabata e actriz protagonista cu tabata tin e papel estelar di Maria di Ser’i Noka.
El a impresiona tur esnan cu a presencia e obra aki masha hopi.
Riba su mes e tabata un persona masha alegre cu tabata ilumina cualkier espacio cu su sonrisa y su presencia.
E tempo di preparacion y ensayo pa cu e obra “Maria di Ser’i Noka”, ya nan tabata comenta caba y tur tabata consciente di e leyenda cu cualkier actriz cu hunga e rol di Maria, lo fayece corto tempo despues. Esaki no a molestia Lula, ya cu e tabata bisa cu un dia e lo mester muri toch.
Apenas 4 luna despues di e estreno di e obra, riba 14 di April 1964, Lula ta fayece na edad di 24 aña.
Door di e fayecimento di Lula, nunca mas e obra “Maria di Ser’i Noka” a wordo presenta.
Asina nos por mira cu e historia y storia tras di Maria di Ser’i Noka y e fundacion di Santa Cruz ta masha bunita, fascinante y interesante.
Pa conmemora e ocasion di e fundacion di e pueblo di Santa Cruz, Pastoor Berlage a laga inaugura e cruz di piedra riba un di e barancanan mas halto di Ser’i Noka, riba Bierna Santo, 12 di April 1968.
Mas informacion di e obra presenta na Aruba:
Direccion General: Piet Eelvelt
Direccion artistico: Lucy Macherowsky
Estreno: 8 December 1963
7 presentacion na Aruba
Actornan
Narrador: Boy Escalona
Diego Tortin: Oslin Boekhoudt
Cacique Golmir: Domi Tromp
Sirviente di Golmir: Simon Loefstop
Maria: Lula Marchena
Tantan Pleitista: Christina de Freitas
Mago: W. Hieroms
Mensahero Burache: Orlando Ferrol
Sirviente den el Dorado: Susana Gutierrez
Tiponan bringado: Pepe Fradl, Geechi Pieters
Pareha Spaño: Marina Mathilda, Remigio Mathilda
Cargado: Daniel Leo
Ciudadano: Simon Loefstop
Cristo: Ciso Martis
Mama Maria: Yvonne Spellen,
Papa di Roma: Remigio Mathilda
Angel: Christina de Freitas
Spiritunan infernal: Sira Koolman, Marieta Luydens, Yvonne Tromp, Yvonne Spellen, Miriam Perez
Hacidornan di redu: Nena Vrolijk, Susana Gutierrez, Rosalia Koolman, Elda de Cuba
Bendedornan: Geechi Pieters, Pepe Fradl, Remigio Mathilda
Leprosonan: Pepe Fradl, Ciso Martis, Orlando Ferrol
Lastradonan di Garoshi: Elio Heronimo, Albert Heronimo, Oscar Heronimo, Jani Hoeverts, Simon Loefstop, Alsides Quillote, Marina Mathilda, Elda de Cuda, Anita de Cuba, Jojo Koolman, Nena Vrolijk, Susana Gutierrez
Ciudadadonan (promer grupo): Albert Heronimo, Oscar Heronimo, Alsides Quillote, Ciso Martis, Orlando Ferrol, Anita de Cuba, Rosamaria Carotenuto, Marina Mathilda, Julieta de Cuba
Segundo grupo: Elio Scharbaay, Antonio Garcia, Charles Lampe, Nena Vrolijk, Jojo Koolman, Idith Pieters, Anna Rodriguez, Imelda Hernandez, Helene Mangroelall, Henry Burleson, Romulo Fingal, Gregoria Marquez.
Coro “Vivons en chantant”
Direccion: Ad Stenzen
Vioolsolo: Ad Stenzen
Pianobegeleiding: Irma Arrindell
Bassolo: Zepp Bislick
Percusion: Juan Fingal
Sopranos: Nilda Albertus, Shirley Bradshaw, Patricia Bouwers, Patricia Bryson, Ester de Castro, Arlene Flemming, Helina Fortin, Olive Fortuno, Sylvia de Freitas, Rita Gomez, Glorina Gumbs, Brunhilde Halley, Elaine Illes, Joyce Jackson, May Jandroep, Kathleen Jangam Irma Lewis, Lilian Maxwell, Maria Noguera, Veronica Perrotte, Ann Roumou, Malva Wouter, Cynthia Wrighton.
Contraltos: Lisi Camacho, Olga Camacho, Rina Camacho, Lucia Cham, Cathalina Croes, Norma Croes, Juanita de Mey, Raquel Emmanuel, Greta Geerman, Graciela Gumbs, Jeanette Hill, Patricia jackson, Diana de Kort, I. Maduro Sherwood, Bernice Philips, Maria Pourier, Unita Priest, Orsy Rodriguez, Thelma Thyzen, Merida Vanterpool.
Tenors: Edward Bleyden, Dennis Canhigh, Hose Cathalina, Luisito Croes, Gerold Engelbrecht, Lauriano Geerman, Jerome Gomez, J.L. Hart, Juan Kock, Inocente Martis, Venancio Murray, Raymundo Nicolaas, Virginio Nicolaas, Francis Raymond, Willem Rustenberg, Thomas Thode, Gene Simmons, Romeo Tjin-Kam-Jet, Juan Wever.
Basses: Sinclair Barry, Zepp Bislick, Sigried Croes, Freddy Dirksz, Herbert Dirksz, Oscar Flanders, Rafael Gibbs, Emilio Kock, Maximo Kock, Alfonso Koeiman, Adriaan Leslie, Louis Maduro, Alejandro Nicolaas, Jan Nomes, Hector Quillote, Dennis Sharpe, Roy Shapre, Vicente Thiel, Fr. Van Aanholt, Van Heinigen.
A haya cooperacion tambe di:
1. Conhunto San Fernando
2. Hubentud Cristian
Tecniconan:
Decor: G. Bosse, H. Tromp, C. vd. Wurff
Electro: G Bosse, A. Baptist, R. Arends
Makiyahe: A Eelvelt, A. Kelkboom, S. Guitierrez
Inspiciente: Hose Tromp
Team di Propaganda: Rosalia Koolman, Susanna Gutierrez, Miguel Pieters, Dominico Tromp
Vestuario: Alexandra Eelvelt
Fuente:
“Aruba zoals het was, zoals het werd” – Dr. Johan Hartog,
“Cuenta i historia di Curaçao i su Colonia” – pater Ludovico Jansen o.p.,
“Historia di Alto Vista” – p. fr. R. H. Nooyen o.p.,
“Balans : Arubaans Letterkundig Leven : De periode van Autonomie en Status Aparte 1954 – 2015” – Wim Rutgers,
“Millefiori di Aruba” – R.H. Nooyen
“Fecha y datonan historico di Aruba : Aruba den pasado y presente” – Adolf “Dufi” Kock
“Lula, biografia di un yiu di tera lubida” – Rebecca Roos Productions
Coleccion digital departamento Arubiana-Caribiana
Arubaanse Courant,
E Observador,
Amigoe di Curaçao,
Delpher.nl
Mascaruba.aw
Gradicimento special na Sra. Graciela Nedd di Departamento Arubiana-Caribiana pa su cooperacion valioso di semper.
Abo tin historia di “Ser’i Noka” cu bo ta desea di comparti cu nos?
Kizas potret, articulo di corant, video of simplemente anecdotanan interesante?
Of bo kier aporta na e causa di restauracion di e Teatro di Ser’i Noka cu un donacion?
Sinti bo liber pa bishita nos website www.gocultura.org of comunica cu nos na 5830808 of info@gocultura.org


text:
ORANJESTAD, Aruba
Parlamentario Endy Croes deseando henter pueblo un biaha mas un feliz entrada di 2020. Nos a yama ayo na aña 2019, un aña cu tabata tin hopi reto. No obstante tur e retonan por a tuma nota di un gobierno cu Ministernan cu curashi. Si nos analisa e reto di mas grandi cual ta e reto financiero por tuma nota cu a lora manga di camisa y a traha pa logra metanan comprometi cu Hulanda pa rescata nos pais. Sigur no ta un reto facil despues di a hereda un crisis y un desaster financiero for di man di Mike Eman y AVP.
Con Mike Eman a laga Aruba
Mike Eman a presta den 8 aña 2200 miyon florin cual ta igual na 2.2 Biyon florin. Banda di esaki Mike a redobla e interes riba placa presta. Den 2019 mester a paga 232 miyon florin solamente na interes. Banda di esaki un otro 80.9 miyon florin na proyectonan PPP cual nos mester paga pa 20 aña largo te na 2039. Den tur e tempestad aki cu hopi curashi a logra bin cu un maneho financiero sostenibel. A logra baha e deficit di Mike Eman y AVP den 5 aña di 444 miyon florin pa solamente 4 miyon florin na 2019. Pa 2020 Aruba lo alcansa un Surplus di 25 miyon pa promer biaha den 11 aña. E ultimo Surplus tabata bou di maneho di MEP na 2008. Dunando un ehemplo con a corta gasto: Mike Eman tabata tin 400 coordinador di cual 147 ta emplea directamente den su oficina costando pueblo 11.3 miyon pa aña. Evelyn Wever Croes sinembargo a corta esaki di 147 empleado den oficina di Promer Minister pa solamente 21 cu un costo di 2.5 miyon. Pues un rebaho di 8.8 miyon pa aña solamente den un oficina cual ta igual na un rebaho di 78%. Asina tin hopi ehemplo mas unda por mustra pueblo e sacrificionan cu mester a haci pa logra finalmente den 2019 un deficit di solamente 4 miyon florin.
Indicadornan ta mustra positivo den 2020
Den aña 2019 apesar di e retonan a logra aumenta salario minimo, aumenta pensioen pa soltero y pareha, reduci desempleo y reduci prijs di coriente cu 10% pa pueblo, 9% pa fundacion, misa y schoolnan y 7% pa comercio. Tur a drenta na vigor entrante 1 di januari 2020. Alabes e reforma fiscal a trece alivio pa e grupo mas grandi y esnan mas vunerabel. Banda di esaki a reduci belasting riba dividendo di 25% pa 10% y lo mantene e reduccion aki den 2020. A logra pone promer piedra pa un hotel na San Nicolas, esta Secrets Hotel y lo desaroya Baby Beach. San Nicolas den añanan nos dilanti lo bay conoce un cambio grandi. Durante aña 2020 FCCA lo construi 200 cas y asina atende cu e scarcedad di cas pa pueblo. Indicadornan ta mustra cu señalanan ta sumamente positivo y inversionistanan poco poco ta ganando e confiansa bek. Gobierno lo sigui stimula hobennan entrepeneur y lo sigui enfoca pa reduci mas ainda e desempleo den 2020.
Parlamentario Endy Croes ta pidi tur cu ta biba riba e baranca aki “hunto” nos por logra mas. Ban scoge e caminda di “0” polarisacion y ban pa e caminda di dialogo y comprension y asina duna bo contribucion pa pone Aruba den poco aña bek riba pia. Tur cu tur nos ta bay tin un bon aña 2020.


text:
Biba nos Natura-Lesa pa semper!
Nos ta yama ayo na tur e autornan, ilustradonan y contadornan di storia foi Hulanda, Corsou, Boneiro y nos autornan local cu a participa na Festival di Buki pa Mucha 2022. Masha masha danki pa duna tur cu tin aden!
E proyecto grandi ta tras di lomba. Nos ta spera cu hopi mas mucha a keda entusiasma cu buki, storia y lesamento y e bishita di un autor of ilustrador. Esey ta nos meta. Tur dia nos ta yama bon bini na hopi bishitante di tur edad pero tin biaha biblioteca ta sali bay pafo. Nos ta haci esaki cu buki, musica, autor di buki pa mucha, contador di storia y tambe ilustrador. Nos ta despidi di e grupo di e aña aki cu a duna tur nan energia, creatividad y input. Nos ta gradici un grupo di boluntario cu a guia e autornan pa scol y tambe nos sponsornan. Tambe tur e muchanan cu a duna un bunita presentacion. Di curason masha danki na tur cu a yuda y ta duna aporte na e proyecto.
Un danki special tambe na tur compania cu a yuda nos cu sosten financiero. Quota International of Aruba, Setar NV, Arugas, Guardian Group, Kiwanis Club of Palm Beach, Qredits Aruba, De Wit Vandorp, Plaza Bookshop, Aruba Bank, Aruba Investment Bank, Samuel Joseph Speziale Jr. (1944-2022). Nos ta aprecia masha hopi mes.
Nos ta spera cu e bishitanan na scol ta ocasiona un ‘ripple effect’ pa un distancia cu nos mes no por midi!


text:
Diasabra marduga polis despues di basta tempo ta hay’e ocupa un biaha mas cu e conocido Richie Danies. E tabata na diferente hotel ta busca camber pero segun informacion ricibi, e no tin e fondo pa cubri e gasto. El a bay prome na un hotel cerca di aeropuerto, ey polis a presenta pero na nan yegada ya Danies a bandona caba.
Djey el a bay na e dos hotelnan den Playa. Na final polis a logra top’e den porta di un hotel ta haci fastioso. E hotel no kier mir’e y kier p’e bandona nan tereno. Danies no tabata sigui nan ordo pa cual polis a haya nan mes ta intermedia. El a cuminsa haci mofa di e polisnan ora a dun’e ordo pa bandona sitio y bay cas. E ta cu su pareha y un baby den auto.
E polisnan no a actua mirando cu e ta cu un baby riba caya den oranan laat di marduga. A splic’e y dun’e varios chens p’e bay cas cu e baby. Danies comosifuera poco a keda reta e polisnan. E no a logra su meta. Segun e polisnan, e ta busca atencion dilanti prensa. Despues di atende fuertemente cu ne, e polisnan a bandona sitio. Danies tambe a bandona algun rato despues.


text:
Marlon Croes di DOW --- ORANJESTAD (AAN): Diahuebs mainta, Departamento di Obranan Publico a convoca un conferencia di prensa, pa marca e final di Fase 1 di e proyecto di ‘Renobacion di nos Beachnan’.
E mainta aki, Director di DOW, Marlon Croes a cuminza ta gradici tur hende, specialmente el a gradici e grupo di trabao, tambe Ministro Presidente pa e confianza y motivacion cu el a duna pa traha riba patrimonio cultural y historico cu tin na Aruba, y di por a aloca fondo pa nan por a traha cune.
Croes a corda con na comienzo di e pandemia na Maart 2020, e grupo di ‘Aruba Amenities’ a keda institui cu e meta pa traha riba mantenimento y renoba patrimonionan nacional, natural, y historico, y esaki tin di forma parti di e strategia di Gobierno pa recuperacion economico di e pais.
Director di DOW a subraya cu riba agenda tabatin diferente proyecto, y uno tabata pa revitaliza y renoba e beachnan, debi cu esaki ta e materia prima pa turismo. Pero na 2020 no tabatin suficiente santo blanco, ni suficiente fondo aloca pa e proyecto aki. Na 2021 si Ministro Presidente a aloca un suma, y asina DOW a cuminza ta colecta santo cu a bin for di e deposito di santo na Barcadera.
Den 2021 a saca 18.000 m3 di santo blanco for di Barcadera, y a sigui cu e proceso pa sefta e santo pa haci’e limpi, despues prepar’e pa por drecha e beachnan di Aruba.
Asina a cuminza cu e prome beach cu ta Arashi. Aki a hiba 560 yarda di santo blanco. Pero prome cu a pone santo blanco, a dicidi di cambia e infrastructura di drenahe di awa na Arashi. Pa e simple motibo cu awa di e parkinglot ta core cu sushi y hiba esaki lama, y na su turno ta susha e beach y causa erosion di e santo blanco. A pone tuberia y hiba e drenahe den e rooi mas panort, y despues a drecha e beach cu santo blanco fresco.
E di dos beach cu a drecha aña pasa tabata Boca Catalina, unda a hiba 160 yarda di santo.
Aña pasa a cuminza cu Eagle Beach cu ta un teritorio hopi mas grandi cu e otronan, y aki tin diferente trabao a wordo haci, y tin algun cu keto bay ta andando. Pero aña pasa a cuminza cu e prome mitar y na 2022 ta cuminza cu e di dos mitar unda cu ta haci limpieza bao di e matanan, pa kita tur vegetacion bieu, etc.
Pero durante e trabaonan a bin constata cu tin hopi piedra y material di construccion di pasado cu a keda eybao. Awor a saca tur prome cu a pone santo blanco nobo riba dje y asina promove e isla.
Awor por mira e santo blanco riba Eagle Beach for di lama te na e matanan, tin color blanco igual. Pues e no ta mas ‘shinishi’ un banda y blanco na otro area.
“Esey ta nos intencion, pa haci nos beachnan mustra mihor y forma parti di e producto Aruba,” Croes a bisa.
https://diario.aw/categories/noticia/general/santo-blanco-na-eagle-beach-awor-ta-mas-igual-tur-caminda#sigProIda3f5eb0427


text:
Directie Natuur en Milieu ta gradici e organisacion TurtugAruba cu a tuma e iniciativa y haci’e un realidad cu awe na Baby Beach tin ubica 2 borchi informando e usuarionan di e laman cu turtuga ta presente.
Ultimamente a tuma nota cu na Baby Beach ta yega turtuganan pa come e yerbe cu ta crece eynan. Lamentabelmente, tanto hende local como turista ta molestia nan.
Warda di Polis na San Nicolaas mes ta yama TurtugAruba frecuentemente pa bini na e sitio como cu tin persona preocupa cu ta haci melding di e molester na e turtuganan indefenso.
TurtugAruba conhuntamente cu Sr. Armando Goedgedrag a diseña un borchi di aviso pa pone na Baby beach. Asina informando tur presente di e reglanan vigente pa cu nos turtuganan. Specialmente ta pidi publico pa no mishi cu e bestianan, no duna nan nada di come, observa e turtuganan desde un distancia y respeta nan y no gara nan ni tampoco trapa nan.
TurtugAruba a envolve e departamentonan ATA, KPA, DNM den e initiativa y ta gradici e compania Artmando pa e logro aki. Un biaha mas Directie Natuur en Milieu ta gradici e organisacion cu nan initiativa. Alaves ta haci un yamada na publico pa respeta reglanan con ta anda cu e turtuganan, bestianan protehi pa art 4 di e ley Natuurbeschermingsverordening


text:
UniArte su residensia LOKAL na Willemstad, Kòrsou ta habrí pa artistanan visual, konservadónan, artistanan di arte esená, agentenan kultural, eskritornan krítiko di arte i investigadónan ku a nase òf krese na Kòrsou, Aruba, Boneiru, Saba, Statia òf St. Maarten.
E ta duna e residente e oportunidat pa desaroyá su prátika individual riba un nivel internashonal i/òf traha riba un proyekto kolaborativo ku otro artistanan lokal i/òf miembronan di komunidat.
E residensia akí ta invitá e residente pa desaroyá obra nobo na e sitio mes i pa traha riba un pregunta di investigashon spesífiko ku lo mehorá su práktika individual. Ta preferá pero no obligá pa traha riba tópikonan relashoná ku konteksto karibe (hulandes) òf ku ta stimulá eksperensia nobo ku su konteksto. Ku e residensia akí, lo pidi e residente pa e tin un mínimo di 2 momentu di kontakto ku esena di arte i ku públiko general dor di sea presentá su obra na e oudiensia lokal òf realisá diskushonnan i seshonnan krítiko ku artista- i bishitantenan lokal i sòru pa resultadonan tangibel manera tayer, seshonnan di charla òf eksposishon. Lo evaluá esaki kada biaha. Residentenan lo benefisiá di opinionnan di UniArte su miembronan aktivo di studio òf dor di bishitanan na studio i otro miembronan di ret.
Durante e residensia na UniArte, lo bo tin lo siguiente:
Kiko ta ferwagt di bo?
Durante un periodo di un luna, bo mester:
Pa apliká bo mester manda un video pa info@weuniarte.com , menshonando bo nòmber, e obra i método ku bo ta uza i konta nos dikon lo bo ke hasi un residensia. (Bo por subi e video riba google drive òf youtube i mail nos e link)
Nos ta aseptá aplikashon pa residensia lokal te ora nos ta yen i tin oportunidat te ougùstùs 2020.
For di 2010, UniArte a bin ta krea proyekto i enkuentro.
Ku su mudansa for di Hulanda pa Karibe Hulandes, e organisashon a sigui inisiá proyektonan na lugánan físiko i/òf riba su propio plataforma online: weuniarte.com
UniArte su mishon komo organisashon ta pa kompartí práktika artístiko kontemporáneo pa medio di proyekto- i enkuentronan artístiko i tambe pa aktivá kòmbersashon tokante e konteksto karibense, di tal manera kontribuyendo na desaroyo artístiko general i interakshon ku públiko.
UniArte su vishon ta pa stablesé su mes na maneranan ku ta duna visibilidat na desaroyo di práktika artístiko kontemporáneo den Karibe Hulandes i pa oumentá su partisipashon den Karibe i mundu di arte internashonal.
Un artista mester di espasio, un lugá seif, un “bohio pa su mes”, un ambiente di sosten pa eksplorá, prosesá, traha, hala roseá, krea. Liber di husgamentu, pero tòg habrí pa krítika konstruktivo. Un espasio ku ta brasa i komprondé desaroyo pa medio di káos i potensial.
Arte ta un proseso ku ta manera baiben di laman. Un artista su desaroyo ta konsistí di eksplorá, frakasá, logra, inová. Un artista mester ta kapas pa enfrentá kualke situashon òf obra di arte ku un aserkamentu honesto i prufiá, sin wòri ku opinion públiko.
Un artista mester di un espasio pa eksponé su obra i ku ta aksesibel pa públiko general. E mester tin chèns pa topa i interkambiá ku su oudiensia. Mester tin espasio pa diskutí tokante arte generalmente i e artista su mes obra partikularmente. E sitio mester ta un lugá kaminda kolaborashon artístiko por resultá den eksploshonnan kreativo ku por tin efekto transformativo. UniArte ta kere firmemente den kolaborashon entre i denter di tur sektor i disiplina.


text:
A haña kokaina i alkohòl den kurpa di e beisbolero José Fernández.
Un investigashon toxikológiko a konkluí ku e pelotero José Fernández tabatin kokaina i alkohòl den su kurpa, ora ku el a fayesé luna pasá, den un aksidente ku boto, asina CNN a raportá. E picher di Miami Marlins di 24 aña, tabatin dos biaha e kantidat di alkohòl pèrmití, ora e e aksidente fatal a tuma lugá banda di Miami Beach. E morto di Fernández a shòk e mundu beisbòlero.
Na kuminsamentu di siman pasá a proklamá Fernández komo e “comeback player” di aña pa Liga Nashonal. E kubano, ku ocho aña pasá a hui for di su pais natal, tabata ku dos amigu riba un boto ora ku esaki a dal den baranka i bòltu. Tur okupante a fayesé. Segun investigashon nan tabata stür e boto deskabeyá, pero no ta muchu kla ta ken ta esun ku tabata stür. A haña alkohòl den sanger di e amigunan di Fernández tambe.


text:
Ecuador ta bai di dos buèlta den elekshon presidensial.
Na Ecuador mester di un di dos buèlta pa yega na un presidente nobo. Niun dje kandidatonan den kontienda no a haña e 50% di votonan nesesario. E kandidato iskierdista Lenin Moreno tabatin kasi 40%, mientras ku 30% a vota pa e kandidato konservativo Guillermo Lasso. Nan dos lo kompetí den e di dos buèlta riba 2 di aprel.
E èks-presidente Moreno ta miembro di e mesun partido di e aktual presidente Rafael Correa. Den e dies añanan ku e tabata presidente el a usa entradanan di petroli pa modernisá Ecuador drástikamente i pa subi e nivel di bida di famianan pober. El a goberná ku man duru i a restringí prensa krítiko. Correa no a pone su mes reeligibel.
Durante e kampaña elektoral Lasso a anunsiá ku e lo kibra ku e rumbo di Correa. E ke baha entre otro impuesto i krea un mion di empleo nobo. Lasso a selebrá su pasashi pa e di dos buèlta manera un viktoria. “Mi ta saka mi man pa brasa tur ekuatoriano ku ta soña ku un kambio,” asina e bankero a bisa su fanátikonan.
E resultado di e elekshon presidensial por tin konsekuensia tambe pa Julian Assange, ku ta fundadó di WikiLeaks. Assange ta den embahada ekuatoriano na Londres for di 2012, pa evitá ku lo ekstradité pa Suesia. Lasso a anunsiá ku ora e bira presidente e lo stòp e protekshon di Assange mesora.


text:
Un caluroso bon bini na e Weganan Pan Americano Lima 2019 pa e delegacion di Aruba durante e Team Welcome Ceremony.
Diaranzon mainta, e delegacion Arubano participando na e Weganan Panamericano 2019 a keda oficialmente yama bon bini den e Villa Panamericano cu e tradicional ceremonia di bandera. E ciudad anfitrion Lima y su hendenan a ricibi y yama bon bini na henter nos delegacion di atleta, coach y dirigentenan. Presente tambe nos por a mira Presidente di COA, Sr. Roy Mezas, Tesorero Sr. Edwin Roos y Secretaria General di COA, miembro ehecutivo na Panam Sports y Comite Olimpico Internacional, Sra. Nicole Hoevertsz.
Na e bunita mainta aki a toca e honor na e delegacionnan di Aruba, Argentina, Guyana y British Virgen Islands pa presencia e bunita ceremonia di bandera cu a ser prepara pa e organisadonan. Aruba tabata e di dos pais cu a wordo yama unda nos atletanan di bowling, tiro y taekwondo mas algun miembro di delegacion a marcha den e desfile cortico.
Un grupo hoben di Lima, cu a demostra un baile nativo di Peru a habri e bunita mainta mientras e bandera di Aruba tabata e e di dos cu a wordo hisa acompaña pa nos tono glorioso Aruba Dushi Tera. A toca e honor na nos Hefe di Mision di Aruba, Sr. Kenneth Vrolijk pa entrega un obsekio di Aruba como recuerdo na e alcalde di e Villa Panamericano.


text:
Oranje Fonds ta inisiá awe ku búskeda di proyektonan spesial ku por bini na remarke pa un Appeltje van Oranje 2020. E aña aki e tema ta ‘Maatjes ben je samen’ (Huntu bo ta amigu) i e premionan ta den kuadro di proyektonan di amistat: proyektonan den kua hendenan ta yuda otro bai dilanti i ta duna sosten pa un tempu largu. Por registrá te 6 di òktober 2019 via oranjefonds.nl/appeltjes.Tres inisiativa lo risibí na mei 2020 un Appeltje van Oranje for di man di Reina Máxima.
Den nos Reino tin hopi hende ku pa diferente motibu por hasi bon uso di yudansa. P’esei boluntarionan ku por bira un amigu i ke yuda nan ta indispensabel. Afortunadamente tin hopi proyekto ku riba tur sorto di tereno ta konektá tur tipo di hende ku otro:hendenan ku ta malu i òf ta isolá, hendenan ku a pasa dor di un tempu fastioso tin problema pa bolbe para riba nan pia òf ku tin mester di yudansa personal pa siña nos idioma òf pa desaroyá nan talento. E proyektonan aki ta karakterisá nan mes dor ku kada un amigu ta elevá otro su bida.
Komo Oranje Fonds gustosamente nos ke laga mira diversifikashon i nos ke balorá e proyektonan di mas bunita ku un premio. Pasombra huntu bo ta amigu: pasombra huntu boso ta bai dilanti. Huntu nos ta hasi nos pais mas bunita. P’esei nos ta buskando e forsanan tras di proyektonan sosial ku por konta di nan aserkamentu komo amigu,forsa inovativo i pashon nan kontribushon na un komunidat mas sosial. Ken ta esun ku ta den e mihó posishon pa konektá amigunan ku otro, di kua tur dos ta haña satisfakshon den kolaborashon di moda ku riba término largu nan tambe por sigui nifiká hopi pa otro?
Amigu
Peter Douwes, direktor Oranje Fonds: “Pa hopi aña kaba nos ta sostené proyektonan den kua frètsnan ta balorá masha hopi e kontakto mutuo. Boluntarionan ta registrá nan mes mayoria bia pasombra nan ke yuda un otro hende. Práktika ta mustra kada bia ku nan mes tambe ta siña hopi di dje i ta eksperensiá un satisfakshon inmenso. E sintimentu mutuo aki ta hasi ku e aserkamentu komo amigu aki ta asina eksitoso. Asina nos ta traha huntu na kombibensia den kua un i tur por partisipá.”
Premio
Tur aña ta repartí Appeltjes van Oranje na tres inisiativa ku di un forma eksitoso ta konektá diferente grupo di hende òf ku ta sòru pa e hendenan bolbe partisipá den komunidat. Tur ganadó di un Appeltje van Oranje ta haña un estatua chikí di bròns trahá pa Prensès Beatrix i un suma di plaka di 15.000 Euro. Tur aña Reina Máxima ta entregá e premionan. Den e añanan ku ta selebrá un lustro esaki lo ta na enkargo di Rei Willem-Alexander.


text:
MINISTER HOEKSTRA TA BISHITÁ E PAISNAN DI KARIBE
MINISTERIO KONSERNÍ ASUNTUNAN GENERAL I PROMÉ MINISTER
MINISTER HOEKSTRA TA BISHITÁ E PAISNAN DI KARIBE
PUBLIKÁ RIBA 20 ÒKTOBER 2022
WILLEMSTAD – Di dia 24 te ku 26 di òktober, Minister Hoekstra lo bishitá konsekutivamente St. Maarten, Kòrsou i Aruba pa dialogá ku e Promé Minister i Gobernadornan di e paisnan tokante desaroyonan geopolítiko aktual na Oropa i den hemisferio wèst.
Banda di e kombersashonnan bilateral ku Promé Minister i Gobernadornan di e paisnan di Karibe, Minister Hoekstra tambe lo presidí e Konsulta di Relashonnan Eksterior di Reino na Kòrsou. E konsulta anual akí ta brinda espasio pa diskutí tokante vishon i interesnan di e paisnan, ku e meta final pa konhuntamente duna kontenido na e relashonnan eksterior. Minister Hoekstra, Promé Minister Pisas di Kòrsou, Promé Minister Jacobs di St. Maarten i Promé Minister Wever-Croes di Aruba entre otro lo papia tokante konsekuensianan di e guera na Ukrania pa e region Karibense, e relashonnan ku Venezuela i tambe e kolaborashon multilateral. Na final di e konsulta lo tene un Konferensha di Prensa.


text:
Diabetes ta cay bou di e categoria como como un malesa no transmitibel. E malesanan aki tin e tendencia di un duracion largo y ta e resultado di un combinacion di factornan. Diabetes por ta genetico of por desaroya dor di un bida no saludabel. Diabetes ta causa problemanan cardiovascular, ceguera, problema cu riñon y amputacion di pia. Na Aruba tin casi 10 mil persona cu ta uza un remedi pa diabetes cu ta representa 8% di e poblacion. Minister Oduber a menciona cu diabetes tin atencion di Gobierno y ta forma parti di e plan nacional di prevencion di malesanan no transmitibel.
Tur aña e Dia Mundial di Diabetes ta enfoca riba un tema specifico. E tema cu WHO a scoge e aña aki ta pa duna acceso na e educacion di diabetes. E dia aki ta un bon oportunidad pa sigui conscientisa nos comunidad riba diabetes, pa hiba un bida mas saludabel pa asina preveni cu bo ta bira un diabetico.
Minister Oduber a expresa cu na Aruba tin nurse specialisa den e cuido di persona cu diabetes (Diabetes verpleegkundigen) y cu a haci e opleiding di Praktijkondersteuner, conoci como P.O.H. Gran parti di e opleiding aki ta dedica na e cuido y guia di e diabetico. Banda di esaki Aruba ta conta cu Centro Diabetico cu ta specialisa den e cuido di e pashent diabetico. Ademas tin un Fundacion Diabetico cu tin como meta pa crea consciencia den e comunidad di Aruba tocante diabetes y mehora e calidad di bida di e persona diabetico. Tambe pronto Aruba lo tin un Healthy Lifestyle Center, den cuadro di prevencion.
Mandatario Dangui Oduber ta splica cu den cuadro di prevencion, su persona ta haya cu ta di sumo importancia pa conscientisa comunidad riba por ehempel e consumo di sucu y e efecto cu e tin riba salud. Sucu ta un producto cu hopi lihe ta contribui na sobrepeso y tambe na malesanan cronico. Tin estudionan hopi extenso haci cu ta demostra con esaki por causa cancer y hopi otro malesa mas. “E problema mas grandi ta cu sucu ta practicamente den tur cos cu nos ta come y bebe. Ta yega momento pa nos para keto y realisa kico nos ta alimenta nos curpa cu ne”.
E mandatario a sigui bisa cu a keda demostra cu dor di mantene un peso saludabel, participa na actividad fisico y un alimentacion saludabel bo por baha e risico pa haya diabetes tipo 2. Tambe ta un hecho cu un persona diabetico por logra regula e nivel di sucu den su sanger y consecuentemente baha e risico pa complicacion, door di haci cambionan na estilo di bida y uzando su remedinan manera prescribi.


text:
Teps pa trata stres okashona dor di Covid-19
Siman pasa nos a papia over di kiko stres dor di Covid-19 por trese ku ne. Tur hende ta reakshona otro ku stres. Toch tin un par di medida ku bo por tuma pa redusi e stres. Kual komo resultado por lagabo sintibo mehor. Aki nos ta bai dunabo un par di konseho. No ta tur bo tin ku sigi, pero djies wak kua ta pas den bo situashon. #1: Tep kon bo ta trata…
Stres okashona dor di Covid-19. Kon bo por rekonose esey?
Covid a trese hopi insiguridat i kambio den nos bida diario ku ta soru pa intrankilidat. Ta importante pa realisa ku ta normal pa eksperensia stres den e situashon aki. Miedu, insiguridat i preokupashon over di bo slau of e personanan mas serka di bo ta masha normal. Pesey ta bon pa bo sa kon bo ta rekonose e stres i sa kon bo ta tratele den e temporada aki. Rekonose e sinjalnan di stres.…


text:
Gassan Dannawi a retirá for di MAN i bira independiente.
Mientras den Parlamentu e reunion tantu antisipá ku un mayoria nobo, tabata tuma lugá, Parlamentario Gassan Dannawi a manda un karta pa su partido MAN i deklará su mes independiente denParlamentu. Den su karta e Parlamentario a gradisí MAN pa e último 10 añanan ku el a forma parti di e partido blou, pero no a spesifiká e motibu di su retiro.
Den Parlamentu a pasa diferente moshon, pa baha ministernan Suzanne Camelia-Römer, Zita Jesus-Leito, Eugene Rhuggenaath i Kenneth Gijsbertha. A mantené Promé Minister Hensley Koeiman i Ornelio ‘Kid’ Martina i e 11 Parlamentarionan a ratifiká nan sosten na Jaime Cordoba i Ruthmilda Larmonie-Cecilia. A pasa un moshon tambe ku e petishon pa nombra Ruthmilda Larmonie-Cecilia komo formadó pa un gobièrnu nobo.


text:
ORANJESTAD,Aruba
Parlamentario di POR, Alan Howell ta para firme tras di e decisionnan tuma pa Prome Minister
Evelyn Wever-Croes den temponan di crisis cu mundo henter ta bibando aden.
E ta bisa cu e ta para tras di e decisionnan fuerte, pero excelente cu e Prome Mandatario ta
tumando, cual ta na bienestar di henter nos poblacion. No ta pasonan facil pa tuma, pero nan ta
necesario pa hunto por combati e pandemia cu ta asechando henter mundo.
Howell ta gradici Premier Wever-Croes pa a scucha su yamado y pidi cooperacion di WEB pa
tur meter di awa wordo conecta bek y asina tur cas na nos isla por tin awa.
Na mes momento e ta apoya e decision di ātoque de quedaā cuminsando diasabra awo21 di maart
di 9pm pa 6am y cu lo sigui te cu 31 di maart por lo pronto. Tambe e decision di cera frontera pa
tur hende for di e mesun fecha aki pa evita cu e Coronavirus Covid 19 sigui drenta nos isla y
proteha nos poblacion lo maximo posibel.
No por laga afo e esfuerso conhunto cu entidadnan bancario, FCCA y Volkskrediet Bank pa
duna un espacio financiero na nos ciudadanonan cu a perde trabou of a bay atras den nan
entradanan.
Igualmente algo cu sigur ta di aprecia ta e forma con gobierno ta bay duna sosten financiero na
tur esnan cu perde trabou, mientras cu e medidanan presenta den e di dos fase di refoma fiscal no
lo wordo implementa mas.
āTa trata di decisionnan tuma pa pone Aruba y su hendenan na prome lugar. Awo ta keda na nos
mesun hendenan pa coopera. Hunto nos PORā, Alan Howell a finalisa.


text:
Dia 28 di juni 2018, Directie Natuur en Milieu(DNM) a presenta e plan di maneho pa Aruba su naturalesa y medio ambiente pa gobernacion di 2018-2021. E trayectoria pa yega na e plan di maneho tabata uno largo pero cu hopi aporte importante.
Desde aña 2014, DNM ta organisa tayernan y seminario cu diferente departamento gubernamental y organisacion no-gubernamental. Door di e encuentronan aki a logra na un manera structura door di votamento, aloca cifra pa diferente tema. Di e manera aki a saca afo e urgencia cu cual nos mester atende cu e categoria/grupo ey di nos naturalesa y medio ambiente.
Despues na 2015, DNM a sigui cu encuentronan mas intensivo. Nos a uza e cuatro temanan, cu door di votamento a acumula mas punto asina poniendo nan den e categoria di prioridad. Di e manera ey e siguiente 4 temanan: Sushedad, Habitat y Sortonan, Awa, y Salud y Medio ambiente a bira esnan cu mester di mas prioridad. Ademas, pa e plan di maneho nos a inclui e tema: Cambio di Clima. E tema aki ta uno di sumo importancia mundialmente y mester haya su debido atencion na Aruba tambe.
Na luna di mei y juni a organisa diferente encuentro cu varios organisacion y a haci algun ehercicio, unda cu a haci un SWOT analysis. E ehericio di SWOT (Strength, Weaknesses, Opportunities and Threats) ta pa yuda nos yega na identifica nos puntonan fuerte, nos puntonan debil/vulnerabel, unda tin oportunidad pa desaroya/expande etc, tambe ki menasanan/retonan tin relaciona cu nos medio ambiente. Den e plan di maneho tin e lista di esnan cu tabata envolvi den e realisacion di e listanan di accion.
A mantene e sistema di analisa aki pa cada tema. Tuma por ehempel e tema di Sushedad. Ora a analisa esaki a resulta cu mester modernisa e leynan cu ta concerni sushedad. Den e caso aki DNM ta esun cu mester tuma e rienda den su man pa propone e cambionan y traha hunto cu DWJZ riba e diferente ordenansanan cu mester revisa y actualisa manera: Afvalverordening, Hinderverordening y Zandverordening.
Ademas di a establece e cuatro (4) temanan, a traduci cada tema den un meta pa yega na un desaroyo sostenibel. A haci esaki di acuerdo cu e proposicion di Nacionnan Uni. E metanan pa yega na un desaroyo sostenibel ta den total 17 metanan. Esaki nan ta referi n’e como SDG, Sustainable Development Goals. Pa mas informacion di e metanan aki por bishita e website: sdgaruba.com.
DNM ta splica na un forma detaya e diferente plannan di accion inclui den e plan di maneho di Naturalesa y Medio Ambiente. Tin oportunidad di lesa e documento aki den su totalidad ariba e website di DNM: dnmaruba.org. Click ariba e menu button “Topics” y e plan di maneho ta inclui eynan. Ta recomenda pa download e documento aki ariba bo desktop of tablet, pero NO print esaki como cu nos kier yuda cuida nos medio ambiente. Uzo di papel y ink innecesario no ta un accion sostenibel.


text:
ORANJESTAD, Aruba
Alan Howell, parlamentario di Fraccion di POR, a felicita Cuerpo Policial pa e gran trabou cu nan ta bin eherciendo. El a indica cu mientras hopi tabata balia y gosa durante parada di Carnaval di mucha na San Nicolas, Cuerpo Policial a haci un tremendo trabou.
“Atraco Team no ta drumi, nan a bolbe canta bingo, a dal duro y esaki nos no ta scucha oposicion ta papia. Ta parse solamente cu ora atraco tuma luga tin celebracion grandi, tin cherchamento y tin sensacion, pero no ta scuchanan papia ora cu Cuerpo Policial ta haciendo un tremendo trabou. Nos di Fraccion POR si ta para tras di Cuerpo Policial, den bon y den malo y nos kier felicita Atraco Team, Cuerpo Policial y Minister di Husticia pa e bon trabou haci”, Alan Howell ta bisa.
E ta agrega cu Parlamento lo sigui sostene Cuerpo Policial den tur loke por haci manera presupuesta mas placa y presupuesta mas material pa nan por sigui bringa criminalidad. Tambe el a bisa cu Cuerpo Policial por sigui depende den tur manera riba Fraccion di POR pa yuda combati criminalidad y sostene Minister di Husticia den e tarea dificil aki.
Igualmente Howell ta encurasha pueblo pa mira den nan vecindario y si ta sinti cu tin informacionnan clave cu lo por yuda pa soluciona cualkier caso, pa tuma contacto cu Cuerpo Policial, contribuyendo asina aki, den forma anonimo, na mantene nos pais mas sigur cu ta posibel y haya e malechornan tras di trali.


text:
ORANJESTAD, Aruba: Ta bay renoba Piscina Olimpico Rolly Bislik na Savaneta y pa cu esaki a tene un destaho publico. A cuminsa cu e proceso pa basta luna caba, Stichting Fundacion Facilidadnan Deportivo (FFD) a acerca ACE Engineering Firm pa prepara e bestek. Nan a prepara esaki y basa riba e recomendacionnan di WEB, cual WEB a haci un assessment pa nos Minister di Deporte Dr.Alex Schwengle y FFD.
E hoya di projecto aki pa Savaneta ta riba iniciativa di Minister di Deporte Dr. Alex Schwengle cu ta aprecia e deporte di landamento, especialmente bow di nos hubentud. E prome step tawata e assessment dor di e professionalnan di WEB
A base di e recomendacionnan di WEB, ACE Engineering a traha ful un bestek. FFD a invita diferente compania pa participa na e destaho publico. Na e destaho publico tabata presente 4 compania, cual tabata CND Construction, Emeco N.V., Chucho Contractor y Crystel Pools. Naturalmente hunto cu ACE Engineering Firm cu a prepara tur e bestek y a conduci tur tender pa FFD.
Dia 29 augustus 2017 tabatin e reunion di informacion y dia 5 di September 2017 lo keda publica e nota cual lo tin tur e preguntanan ricibi. E companianan lo por entrega te cu dia 15 di September 2017 y asina cu e prijsnan drenta, e compania ACE Engineering lo prepara un “gunningsadvies.” E gunnings advies no necesariamente ta esun di mas abou lo hay’e, pero ACE Engineering ta basa su mes riba tur rekisito necesario,criteria nan y cu ta cuadra cu e bestek traha. FFD lo ricibi e recomendacion for di ACE Engineering a base di e bidnan entrega. E intencion ta pa dia 15 september 2017 pa invita un notaris pa supervisa e proceso di entrega di bidnan.
Esaki lo pone cu FFD lo trece tur e puntonan aki cerca e directiva y aki lo tuma un decision y mira si por sigui cu e consehonan di ACE Engineering. “Normalmente nos ta sigui’e continuamente. Mi ta prefera di warda te ora cu e directiva tuma e decision final”, asina Ing. Junior Tromp, director di FFDA, a indica.
E mantencion ta e parti mas primordial y den esaki nan tin e parti cu ora di entrega documentonan y prijs, mas cu claro nan ta haya un service contract y nan mester cumpli cun’e. Ora di entrega un trabou, semper tin 6 luna cu nan ta keda vigila e proyecto, service esaki. Despues e mesun companianan ta haya e oportunidad di entrega un oferta pa mantene e facilidadnan.
“Esey semper ta un punto di kibra cabes y ora nos yega asina leu, nos lo yega riba e punto di mantencion”. E punto di mantencion ta esun di mas importante y esaki lo keda treci padilanti, pasobra mayoria di loke tin ta pa motibo di mantencion.
Lotto lo financia e proyecto aki, danki na e bon resultadonan di e renegociacion cu Canadian Bank Note Ltd. di e cambio den e contract existente cu a culmina na januari 2017.
Un pabien grandi na e bario di Savaneta & especialmente nos atletanan den natacion. Ban sigi sostene e vision di nos Minister di Deporte Dr. Alex Schwengle.


text:
Ministerio di Hustisia a sigui un workshop titulá Ròl di Komunikadó i Social Media
Publiká riba 12 Novèmber 2021
Willemstad –Komunikadónan di Ministerio di Hustisia a sigui un workshop titulá Ròl di Komunikadó i Social Media, tresé pa sra. Lucia Beck i sr. Shurandy Thodé dia 11 di novèmber 2021.
For di 2019 Ministerio di Hustisia ta organisá diferente workshop pa ekipá e trahadónan den kadena hudisial. E biaha akí dos persona boluntario for di Boneiru a trata e tema ya menshoná.
Sra. Lucia Beck ta manager di Komunikashon i sr. Shurandy Thodé ta konsehero di medio di komunikashon digital na Rijksdienst Caribisch Nederland (RCN).
Un total di 24 komunikadó di diferente organisashon, ku ta resortá bou di e Ministerio di Hustisia a partisipá.
Na final di e workshop e partisipantenan por a risibí na sertifikado serka Minister di Hustisia Gilmar Pisas i sekretario general sra. Desiree Lai-Promes


text:
Un di e gruponan den comunidad cu sigur lo wordo mas afecta ta e taxistanan, kendenan ta practicamente biba di turismo. Linda Orman, chauffer di taxi 227 a conta, mirando e ultimo desaroyo riba coronavirus, cu nan lo bay haya un knockout.
Decision cu gobierno a tuma, ta pa proteccion y salvaguardia e ciudadanonan di Aruba. Ta algo cu no por discuti riba dje. E siman aki ainda no tin turista na Aruba, pero despues di e siman aki ta bay dal den 0 turista, cual ta bay ta prome biaha den historia cu esaki ta bay sosode.
Mercado di e taxistanan ta turismo. Autobus y Arubus tin e mercado local cu ta mescla cu turismo, pero nan tin mayoria di e localnan. E taxistanan lo bay sinti e efectonan mas grandi. A pasa den September 11, a pasa den 4 pa 5 dia sin vuelo, pero tabatin turista na Aruba. Tabata tin movecion toch.
E biaha aki e ta bay ta full diferente y despues di S-11, e aña ey mes, no a sinti e efecto, sino e aña despues. E mesun aña di S-11, e hendenan no por a cancela mas pa perdida di nan placa. E siguiente aña si a sinti e efecto di dje.
A bin hopi menos hende. E tempo ey nan tabata bay cu no mucho placa cas. Por lo menos nan tabata tin algo pa bay cas cun’e, maske cu e ta tiki, pero nan tabata gradicido di esey.
Aworaki ta bay dal den 0, cu nan ta yam’e knockout y Orman ta keda stress riba dje. E ta bay ta hopi dificil.
Ta spera cu tur hende ta bay tin comprension cu e situacion di e taxistanan. Pa Gobierno tene nan na cuenta, comerciantenan, y tur otro instancia tene cuenta cu nan situacion.
E taxistanan tur ta hunto den e boto aki y ta hayando un knockout. Pero despues lo lanta bek y lo sigui cu e lucha. “Ta sigui cu e trabao y cuminsa perform nan trabao. Aunke nan lo ta un tiki manca y blausa, lo lanta bek y percura pa lanta nos turismo bek manera semper,” Orman a bisa.
Di e informacion suministra, ta bay tin un shot down te dia 31 di maart. E taxistanan ta pidi pa nan wordo scucha prome cu e siguiente decision cay. Tin cu pone tur hende realisa riba e situacion pasobra nan tin e frontline cu tin e turista cu nan pa minuutnan largo. E taxistanan ta esnan cu ta combersa cu e turistanan. Nan sa kico nan gusto ta, nan sa kico ta nan preocupacionnan, ta intercambia di idea cu nan ora cu ta cu nan den auto. Ta haci esaki pasobra nan kier feedback di loke e turista ta pensa y nan ta sinti cu ora cu e ta na Aruba tin cu papia cu e taxistanan. Mester sinta cu e taxistanan, segun Orman. Nan tin e prome informacion di loke un turista kier of ta sinti of kier experencia na Aruba.
Asina ta prome cu dia 31 di maart, tene e taxistanan na cuenta, consulta cu nan prome cu tuma e proximo decision.


text:
Prome training na Rosario
Entrenamentonan a cuminsa pa Beach Volleyball
Despues di un vuelo largo ayera, awe ja e atletanan di beach volleyball a realisa nan prome entrenamento riba e cancha di Beach Volleyball.
E atletanan femenino Mali Rafini y Shekeva Jones a start e entrenamento hunto cu nan coach Irald Phelipa. Atletanan Masculino tambe a start nan entrenamento hunto cu e damanan.
E team damas a cay hunto cu Colombia 1, Colombia 2 y Chile mientras cu e team masculino lo tin di enfrenta e teamnan di Venezuela, Uruguay y Argentina 2.
Competencia mes lo start dia 14 proximo.


text:
Den Haag – Riba invitashon di minister plenipotensiario di Kòrsou Anthony Begina diputado Elvis Tjin Asjoe a tene un diskurso kòrtiku durante e konmemorashon di Dia di Outonomia ku Kas di Kòrsou a organisá den teater De Vaillant na Den Haag.
‘Awe boso ta selebrá e di nuebe aniversario komo pais outónomo den Reino. Masha pabien! Ku rason boso ta orguyoso di e státùs ei i no opstante sirkumstansianan difísil manera e impakto grandi di e krísis na nos pais bisiña Venezuela, boso ta traha duru pa promové prosperidat di boso pais i bienestar di boso suidadanonan. Pa loke ta trata e aspekto ei nos ta pará dilanti e mésun tarea ku no ta fásil’, segun diputado Tjin Asjoe.
‘Tin mas kos tambe ku nos ta kompartí, aunke ya kaba tin 9 aña ku nos no ta huntu mas. No opstante e separashon estatal e laso entre nos pueblonan sin kita sin pone a keda mésun fuerte. Entre e gobernantenan ku desde 10-10-10 a bai nos dilanti no semper kosnan a bai na un manera harmonioso, pero afortunadamente esei ta pasado. E Kolegio Ehekutivo ku ami ta representá akinan ta honra e lema ‘huntu nos ta mas fuerte’. I ku un kinipí di wowo den direkshon di nos partnernan na Den Haag mi ta bisa aserka: tin biaha un bon bisiña ta mihó ku un amigu ku ta leu.’
Diputado Tjin Asjoe a ekspresá e deseo ku nos gobernantenan por konbertí e lasonan familiar fuerte i mutuo ku e pueblonan di Kòrsou i Boneiru ta sinti, den mas koperashon. ‘Riba algun tereno e koperashon a sigui nòrmalmente despues di 10-10-10, pero mi ta konbensí ku tin hopi mas posibilidat pa kana huntu, uni forsa, siña di otro i duna otro un man kaminda ta nesesario.’ E diputado a rekordá e presentenan ku na aña 2012 Boneiru a sera un protokòl di fraternidat ku Aruba. ‘Si nos por sera un protokòl di fraternidat ku Kòrsou tambe, nos lo aploudí esei inmensamente. Por sierto nos ta konfrontá e mésun desafionan, manera pobresa, kambio di klima, problema di desperdisio, profeshonalisashon di nos aparatonan gubernamental, mehorashon di maneho finansiero i salvaguardá bon gobernashon. Pero e motibu mas importante pa hasi e lasonan mas estrecho ta e echo ku na promé lugá nos ta ruman i pa mi parti nos ta keda ruman te den eternidat’, segun Tjin Asjoe.
Den márgen di e enkuentro e diputado a papia ku entre otro e ministernan plenipotensiario Anthony Begina di Kòrsou, Jorien Wuite di Sint Maarten i Guillfred Besarilo di Aruba i ‘staatsraad’ Paul Comenencia.
BONAIRE WIL SAMENWERKING MET CURAÇAO INTENSIVEREN
Den Haag – Op uitnodiging van gevolmachtigde minister van Curaçao Anthony Begina heeft gedeputeerde Elvis Tjin Asjoe een korte toespraak gehouden bij de door het Curaçaohuis georganiseerde herdenking van de Dag van de Autonomie in theater De Vaillant in Den Haag.
,,U viert vandaag uw negende verjaardag als autonoom land in het Koninkrijk. Masha pabien! U bent terecht trots op die status en werkt er hard aan om – ondanks de moeilijke omstandigheden zoals de grote impact van de crisis in ons buurland Venezuela – de welvaart van uw land en het welzijn van uw burgers te bevorderen. Wat dat betreft staan we voor dezelfde, niet eenvoudige opgave”, aldus gedeputeerde Tjin Asjoe.
,,We delen wel meer, ook al zijn wij alweer 9 jaar uit elkaar. Ondanks de staatkundige scheiding is de band tussen onze volkeren onverminderd sterk gebleven. Tussen de bestuurders die ons sinds 10-10-10 voorgingen klikte het soms minder, maar dat is gelukkig verleden tijd. Het Bestuurscollege dat ik hier vertegenwoordig huldigt het motto ‘samen sterker’. En zeg ik er met een knipoog richting onze partners in Den Haag bij: aan een goede buur heb je – soms – meer dan een verre vriend.”
Gedeputeerde Tjin Asjoe sprak de wens uit dat de sterke verwantschap die de bevolkingen van Curaçao en Bonaire met elkaar voelen door de bestuurders wordt omgezet in meer samenwerking. ,,Op een aantal terreinen is de samenwerking na 10-10-10 gewoon doorgegaan, maar ik ben ervan overtuigd dat er nog veel meer mogelijkheden zijn om samen op te trekken, de krachten te bundelen, van elkaar te leren en de helpende hand toe te steken waar nodig.”
De gedeputeerde herinnerde de aanwezigen er aan dat Bonaire in 2012 een broederschapsprotocol met Aruba heeft gesloten. ,,Wij zouden het zeer toejuichen ook met Curaçao een broederschapsprotocol te sluiten. We worden immers geconfronteerd met dezelfde uitdagingen, zoals de armoede, de klimaatverandering, de afvalproblematiek, de professionalisering van onze ambtenarenapparaten, het verbeteren van het financieel beheer en de borging van goed bestuur. Maar de belangrijkste reden om de banden aan te halen is het feit dat wij in de allereerste plaats broeders en zusters zijn en dat, wat mij betreft, tot in de eeuwigheid zullen blijven”, aldus Tjin Asjoe.
In de marge van de bijeenkomst sprak de gedeputeerde onder meer met de gevolmachtigde ministers Anthony Begina, Jorien Wuite (Sint Maarten) en Guillfred Besaril (Aruba) en Staatsraad Paul Comenencia.


text:
FBI ta bolbe habri investigashon riba Hillary Clinton.
Faltando apenas 11 dia pa elekshon na Merka, ta surgi un buelta sorpresivo, ora ku FBI a disidí ku ta bolbe habri e kaso di investigashon tokante e i-meilnan di Hillary Clinton. Na yüli último, e direktor di FBI, James Comey, a deklará ku nan a kaba ku e investigashon, pero awe el a manda un karta pa Parlamentu pa indiká ku FBI tin motibu pa bolbe habri e investigashon relashoná ku e kandidato demokratá. “Relashoná ku un kaso ku no tin di haber ku e investigashon, FBI a topa algun i-meil ku informashon nobo ku por ta relevante pa e kaso,” asina Comey a skibi den su karta. Según e kadena di notisia NBC, no ta asina sí ku Hillary Clinton lo a skonde e i-meilnan ku FBI a deskubrí awor. Durante su periodo komo Minister di Asuntunan Eksterior entre 2009 pa 2013, Hillary Clinton a usa su kuenta privá pa manda i-meil. Según e investigashon di FBI, ku a dura mas ku un aña, un parti chiki di e i-meilnan tabata kontené informashonnan sekreto. Clinton a manda 110 i-meil, ku tabata kontené informashon sekreto, for di su kuenta privá. 36 di e i-meilnan tabata sekreto i 8 tabata konfidensial. Dia 8 di novèmber tin elekshon na Merka i e desishon di FBI ta yega na momentu ku e kandidato demokratá ta dilanti di den enkuestanan. Na varios okashon e kontrinkante di Hillary Clinton, Donald Trump, a bisa ku e investigashon tokante uso di i-meil di Clinton, no bai korekto. Den un promé reakshon, despues ku e notisia a sali, Donald Trump a bisa ku e tin masha rèspèt pa FBI. E kaso aki ta pio ku “Watergate”, ku por ser konsiderá komo e skandal presidensial mas grandi na Merka. Na 1974, debí na “Watergate”, presidente Nixon mester baha komo presidente di Merka. FBI no por a duna muchu informashon ainda relashoná e desishon pa habri e invistigashon riba Clinton atrobe, ni tampoko por a bisa kuantu tempu e investigashon lo dura.


text:
Hiba un bida saludabel cuidando su alimentacion, drumi minimo 7 ora diario, haci algun tipo di ehercicio, tuma suficiente awa y no consumi e sustancianan dañino.
Preocupa pa uza un proteccion solar, e ‘arrugas’ y e cambionan di pigmentacion ta directamente relaciona cu e ‘fotoenvejecimiento prematuro’ y ta considera como e consecuencianan mas importante. Ta recomendabel pa uza un blokeador solar, cu un factor di proteccion di entre minimo 30 y maximo 50, entre 2 a 3 biaha pa dia, di acuerdo cu e exposicion solar.
Ta recomendabel tuma un masashi, minimo un biaha pa luna, ya cu bo ta reduci stress, presion sanguineo, eliminacion di toxina y ta yuda na controla depresion y ansiedad, aumentando bo productividad laboral.
Di mesun manera un facial pa luna ta ofrece e beneficionan grandi manera:
- Retarda enbehecimento di e cuero
- Elimina impuresa y e celulanan morto
- Yuda na remove e puntonan preto y regula e acne
- Stimula e absorcion di e productonan cosmetico
- Cuero ta luci mas jong, suave y radiante
E mesun cos nos por bisa di pedicure y manicure mensual, e beneficionan cu mas ta destaca:
PEDICURE
- Disminui cayo
- Evita e huñanan cu cuero
- Libera toxina di e curpa
- Drena likido reteni
- Yuda na preveni infeccion
MANICURE
- Complementa e aspecto general di e persona
- Tonifica y activa e circulacion
- Preveni enbehecimento di e cuero di e mannan
- Reduci stress
E mas importante ta, pa un muhe mustra y sinti bon, aparte di e cuido fisico, ta traha pa e interior ta igual cu e exterior. Pa bo sa, cu bo ta un ser bunita, unico y irepetibel, y cu ta disfruta di e miho compania cu ta existi, cu ta e mes.
Rejuvenate Medi Spa – Bubali 11M – T: 587 4800 – [email protected]


text:
Anglo Kleuterschool ta un scol cu 168 alumno y tin 6 klas. E nomber Anglo Kleuterschool ta existi desde 1968. Nos Vision ta pa crea un scol cu cada alumno ta sinti su mes liber y sigur di su mes pa e por desaroya su mes riba tereno emocional, social y cognitivo pa por funciona bon den scol y yuda crea un mihor comunidad.
Andere Kleuterscholen
- Agnes Kleuterschool
- Ayo Kleuterschool
- Imelda Kleuterschool
- Jacinta Kleuterschool
- Rayo di Solo Kleuterschool
- Scol Preparatorio Aurora
- Scol Preparatorio Cacique Aterima
- Scol Preparatorio Cayena
- Scol Preparatorio Kukwisa
- Scol Preparatorio Nos Paraiso
- Scol Preparatorio Prome Paso
- Scol Preparatorio Tarcisius
- St. Jan Kleuterschool
- Trupial Kleuterschool


text:
Kas Habrí Archivo Nashonal 27 di novèmber 2022
10:00-16:00
Bo konosé e “Bolo di Batrei” aya na Scharlooweg?
Djadumingu 27 di novèmber próksimo, entre 10:00 i 16:00 or, bo ta bonbiní pa sera konosí ku nos monumento “Bolo di Batrei” kaminda archivonan balioso di Kòrsou ta ubiká. Riba e dia aki e personal di Archivo Nashonal lo para kla pa risibí pueblo di Kòrsou kompletu i duna splikashon di i tur e trabounan balioso ku ta keda hasí na Archivo Nashonal.
Ademas lo tin un programa di charla i presentashon masha interesante.
Tambe lo tin benta di buki
Benta di sòpi i kuminda i bibida
Un invitashon kòrdial ta bai na pueblo di Kòrsou en general


text:
Hoben di 18 aña asesiná despues di Tiner Parade.
Djasabra 25 di febrüari 2017 alrededor di 01.50or di mardugá, Sentral di Polis a dirigí un unidat na altura di brùg di ponton na e banda di Punda pa un kaso di tiramentu. Na e sitio polis a topa un homber drumi abou ku algun herida di bala na e parti ariba di su kurpa. E viktima a keda identifiká komo D’xiane Yoshua Mardechelo Ogenia, nasé na Kòrsou 19 sèptèmber 1998.
For di investigashon preliminar ku polis a realisá na e sitio a sali na kla ku probablemente e hòmber víktima tabatin un diskushon ku un grupo di persona. Na dado momentu un di nan a saka un arma di kandela i lòs tiru dirigí riba e víktima ku konsekuensia ku algun di e tirunan a alkans’é na e parti ariba di su kurpa. E víktima a fayesé na sitio dje insidente mes. Despues di e akto e sospechosonan a kore bai.
Dòkter a konstatá morto di e hòmber aki i riba òrdu di Fiskal di Ministerio Públiko a konfiská su kurpa. E investigashon den e kaso ta kontinuá. Polis ta supliká tur persona ku por tin informashon tokante di e kaso, pa tuma kontakto ku polis na 917 of e liña anonimo 108.


text:
KRALENDIJK – Ayera djamars for di trai mèrdia, un batayon di polis i reshèrshi kompañá pa Arestatie Team a inisiá ku diferente entrada hudisial aki na Boneiru buskando un sospechoso relashoná ku diferente kaso di tiroteo ku a tuma lugá den e último luna. Promé nan a bai na un kas den Bario Amboina kaminda a buska den e kas pa e sospechoso pero no a enkontré. Despues a bai na kas di e sospechoso den bario Tera Kòrá, na Kaya Monseigneur Nieuwindt. Aki tampoko e tabata. E di tres adrès ku outoridatnan a bai tabata na un kas riba Kaya Korona.
Mientras ku reshèrshi tabata hasiendo un investigashon na kas di e sospechoso na Tera Kòrá, e sospechoso a blo na kas. Mesora a detené i transporté pa warda di polis. Awor investigashon ta sigui. Kuerpo polisial poko despues a konfirmá na prensa ku a detené e hòmber ku nan tabata buska. Ta trata aki di e hòmber di inisial B.R.P. di 25 aña di edat.


text:
ULTIMO ORA.
BONEIRU.
DRAMA NA RINCON.
Awe mainta tempran kaso lamentabel ta keda registra den e bario di rincon.
Persona nan ku ta trafika na altura di kaya sorsaka ta mira un homber benta abou den un kura di kas y ku no ta reakshonando.
Mesora ta bati alarma y jama polis pa bin wak kiko ta pasando.
No muchu lew den un kas na kaya sorsaka ta bin enkontra e kurpa sin bida di un dama.
Aki nan ta bira konosi ku ta trata di un pareha y ku niun di dos ta reakshonando.
Ambulance a presenta tog na e sitio pa seguridat.
Mas lat e informe ta drenta ku tur 2 persona ya tabata morto na e sitio mes.
E senjora ta kasa di e homber.
Probablemente ta trata di un crimen pashonal.
Recherche nan ta investigando e kaso.
FORSA NA E FAMIA NAN DEN E MOMENTU NAN DIFISIL AKI .
FUENTE: AIMED AYUBI.
POTRET: BOY ANTOIN.


text:
Kòrda ku COVID tei ainda
Publiká riba 31 Òktober 2022
Willemstad – Departamento di Salubridat UO G&Gz (ántes GGD) di Ministerio di Salubridat, Medio Ambiente i Naturalesa ta urgí un i tur tuma nota di e siguiente rekomendashonnan. Aktualmente na Kòrsou ta sirkulá e variante Omicron. Esaki ta pega super lihé. Serkania di ménos di dos meter i mas largu ku 15 minüt por kousa kontagio.
No ta tur hende ta haña síntoma. Kiermen bo por pega otro ounke abo no tin síntoma.
- Mester hasi èkstra esfuerso pa no hiba e vírùs serka hende ku imunidat mas frágil, manera grandinan i hendenan ku malesa króniko.
- NO por distinguí entre COVID òf otro vírùs sin hasi tèst, kiermen si bo ta sinti algu protehá otronan!
Protekshon
Tapaboka ta importante pa disminuí e chèns di pega otronan. Tapaboka ta funshoná manera un filter ku ta fangu vírùsnan ku por ta saliendo for di bo boka i nanishi. Bisti tapaboka ora:
- ta den espasio chikitu i será, entre otro den outo/bus;
- ta den espasio kaminda lo por tin hende malu i fragil, entre otro den botika, konsultorio di dòkter, hospital, kas di grandinan;
- ta bishitá bo grandinan na kas;
- si abo ta sinti “fèrkout” bisti un tapaboka ora bo ta serka di hende;
- e tapaboka MESTER ta tapá for di nanishi te ku kachete, sino e NO ta hasi su trabou.
Sirkulashon di airu
- Den outo purba di uza ménos erko i mas bentana habrí, asta si ya kaba ta uzando tapaboka;
- Si bo ta bai topa famia/amigu hasi esaki den airu liber òf un lugá ku bon sirkulashon di airu;
- Sòru pa ora ta kuida hende malu, bentananan ta habrí i airu ta sirkulá.
Higiena
- Awa i habon ta preferibel pa tene man limpi, ora no por uza esakinan por uza gèl ku alkohòl (mas ku 60%);
- Man limpi ta importante ora ta kuida hende malu pa abo no pega;
- Man limpi ta importante ba abo no hiba ku trese e vírùs via man shushi pa otronan.
Zelftest
- Por hasi uzo di un zelftest si bo tin síntoma di fèrkout òf malu di barika;
- Zelftest ta optenibel na botika;
- E zelftest por sali negativo e promé dia di síntoma miéntras ku tòg bo tin COVID. Pa ta sigur ta bon pa ripití e tèst e siguiente dia.
Konsultá dòkter na tempu
- Yama e ofisina di bo médiko mesora ku sa e resultado positivo di e tèst. Por si akaso bo bira mas malu e ta na altura i por evaluá i guia e situashon mihó;
- No tarda pa yama un médiko ora e persona kuminsá sinti mas malu.
Ta nos kada un su resposabilidat di proteha nos mes, nos famia, nos sernan kerí, koleganan i nos komunidat kompletu. Pa ta bon informá tur momentu like i sigui nos riba nos página di facebook Ministry of Health, Environment and Nature.
###